
ועדת משנה של ועדת העבודה, הרווחה והבריאות

לנושא תקנות שוויון זכויות לאנשים עם מוגבלות

20/05/2014

הכנסת התשע-עשרה
נוסח לא מתוקן

מושב שני
<פרוטוקול מס' 11>
מישיבת ועדת משנה של ועדת העבודה, הרווחה והבריאות
לנושא תקנות שוויון זכויות לאנשים עם מוגבלות
יום שלישי, כ' באייר התשע"ד (20 במאי 2014), שעה 14:00
<סדר היום:>
<תקנות שוויון זכויות לאנשים עם מוגבלות (התאמות נגישות לשירותי הכשרה מקצועית), התשע"ג-2013>
נכחו:

<חברי הוועדה:> 
אילן גילאון – היו"ר
יעקב מרגי

<מוזמנים:> 
	עו"ד איילת זלדין
	–
	משנה ליועץ המשפטי, משרד הכלכלה

	אמיל מלול
	–
	מנהל תחום פדגוגיה, משרד הכלכלה

	דפנה סילובסקי
	–
	מרכזת פרויקטים אוכלוסיות מיוחדות, משרד הכלכלה

	אלי מלול
	–
	מנהל תחום פדגוגיה, משרד הכלכלה

	עו"ד בת חן בן חיים
	–
	הלשכה המשפטית, משרד הכלכלה

	שרית שטייינר
	–
	מרכזת מחקרים וסקרים. משרד הכלכלה

	רות ברקוביץ
	–
	מנהלת מכללת אורט ירושלים, משרד הכלכלה

	דני כץ
	–
	מפקח ארצי תעסוקה, משרד הרווחה והשירותים החברתיים

	מירי מאיר שטטמן
	–
	ממונה שוויון, אגף שיקום, משרד הרווחה והשירותים החברתיים

	עו"ד הדס אגמון
	–
	משרד המשפטים

	אורי שיינין
	–
	רפרנט תעסוקה, אגף התקציבים, משרד האוצר

	שמואל חיימוביץ'
	–
	ממונה נגישות ארצי, נציבות שוויון לאנשים עם מוגבלות

	עו"ד בלהה ברג
	–
	יועצת משפטית, נציבות שוויון לאנשים עם מוגבלות

	עו"ד ערן טמיר
	–
	ריטיינר, נציבות שוויון לאנשים עם מוגבלות

	ד"ר ניצן אלמוג
	–
	יועצת מקצועית של מיזם המהפכה, אגף הקרנות, המוסד לביטוח לאומי

	נילי ויצמן
	–
	מרכזת בכירה, אגף השיקום, המוסד לביטוח לאומי

	דוד לובלצ'יק
	–
	מנכ"ל הקריה ללימודי הנדסה וטכנולוגיה

	יערה קלמנוביץ'
	–
	מרכזת פורום הארגונים לנגישות

	עו"ד עדי מרלה
	–
	נגישות ישראל

	ישראל אבן זהב
	–
	יו"ר תחום נגישות, מטה מאבק הנכים ופורום ארגוני הנכים

	מרים בר ניר
	–
	חברת הנהלה, עוצמה - פורום ארצי של משפחות נפגעי נפש

	סולה שלי
	–
	אס"י, קהילת אנשי הספקטרום האוטיסטי בישראל

	גיא פינקלשטיין
	–
	עובד סוציאלי, מנהל עמותת לשם, עמותה לקידום סטודנטים ליקויי למידה

	דן קדרון
	–
	תנו יד לחירש ונכים למען נכים

	פנינה סופר
	–
	המשמר החברתי


<ייעוץ משפטי: >
אייל לב ארי
<מ"מ מנהלת הוועדה:>
ענת כהן
<רישום פרלמנטרי:>
אהובה שרון - חבר המתרגמים
 <תקנות שוויון זכויות לאנשים עם מוגבלות (התאמות נגישות לשירותי הכשרה מקצועית), התשע"ג-2013>
<היו"ר אילן גילאון:>
שלום לכולם, ברוכים הבאים.  נדמה לי שעם חבר הכנסת יעקב מרגי נפגשתם אחרי הפגרה.
<יעקב מרגי:>
הייתי כאן יותר מאשר הייתי בבית.

<היו"ר אילן גילאון:>
אנחנו ממשיכים בדיון אותו לא סיימנו בפעם הקודמת וזה הנושא של הכשרה מקצועית בכמה סוגיות והראשונה היא מרכז התמיכה.

<איילת זלדין:>
רציתי לומר שאחרי הישיבה האחרונה עשינו הרבה מאוד פגישות כדי ללבן את הסוגיות שנשארו פתוחות. מה שאנחנו מביאים בפני הוועדה, זה באמת אחרי הרבה מאוד ישיבות עם הנציבות, משרד המשפטים ואייל. נפגשנו גם עם לשם. אני רוצה לומר שמה שאנחנו מציגים כאן, זה באמת המיטב אותו יכולנו לעשות. בסופו של דבר צריך להתפשר  ולכן אנחנו התפשרנו קצת והם התפשרו קצת. 

<היו"ר אילן גילאון:>
הצלחתם להגיע לפשרות עם גיא פינקלשטיין?

<איילת זלדין:>
כן.

יש סוגיה אחת אותה אנחנו עדיין רוצים ללבן מול הנציבות. סיכמנו את זה בישיבה האחרונה וזה הנושא של שפת סימנים ותמלול. במקום שנתווכח על זה כאן, יש לנו הרבה דברים לאשר, סיכמנו עם בלהה שהיא תביא אלינו עם נוסח.

<היו"ר אילן גילאון:>
אני מקבל את סדר היום הזה. בסדר.

<יערה קלמנוביץ':>
אני  מייצגת פורום של 25 ארגוני בעלי מוגבלויות והפורום כולל את לשם. לא הוזמנו לישיבות מקדימות.

<איילת זלדין:>
אנחנו ישבנו עם הנציבות ועם משרד המשפטים.

<יערה קלמנוביץ':>
אבל הנציבות היא לא הארגונים. צריכה להיות היוועצות בארגונים ומאוד חשוב להגיע לארגונים ולהתייעץ אתם.

<איילת זלדין:>
התייעצתי עם הארגונים בהליך החקיקה. כאן באנו ללבן סוגיות שהתעוררו בישיבה האחרונה בינינו לבין הנציבות.

<היו"ר אילן גילאון:>
יערה, אם יש לך מה להעיר לגופו של עניין, בסדר. כל פעם אני חוזר ואומר שכבר ארבע-חמש שנים אנחנו עובדים ביחד ואתם חייבים להגיע להסכמות ולפשרות כי  מי שרוצה לחיות, מגיע לפשרות ובשולחן הזה זה צריך להיות לעוס וטחון כדי לא לנהל עוד פעם את הדיון. כאן אנחנו מהווים מקום להעברה פורמלית של העניינים האלה. כך זה צריך להיות. רק במקרים שהם באמת מהותיים ויוצאי דופן ברמה שהיא בנפשנו, אנחנו עושים את זה. 

בואו נתחיל עם מרכז התמיכה ונראה איך אנחנו מתקדמים.

<אייל לב ארי:>
8.
מרכז תמיכה

(1) מרכז תמיכה הוא גורם המתמחה במתן סיוע ללומד ולמוסד באמצעות אנשי מקצוע כדי לאפשר ללומד לממש את הפוטנציאל הלימודי.

(2) מרכז תמיכה ישמש אמצעי לקיום חובות המוטלות על מוסד לפי פרק ג' ו-ד' וזאת בין היתר על ידי ביצוע הפעולות הבאות:

(1) ייעוץ, תמיכה וליווי מקצועי ללומד, מתן חוות דעת בדבר ההתאמות הנדרשות, ולרבות השירותים הבאים שיינתנו בתוך המוסד: הדרכה וסיוע פרטני או קבוצתי לפי  הצורך להקניה ושיפור הרגלי למידה ואסטרטגיות למידה, ליווי ותמיכה במתן התאמות בתהליך הלמידה והכנה לשימוש  בהתאמות בהיבחנות.

(2) ליווי, הדרכת והכשרת צוות ההוראה והצוות המינהלי, ייעוץ לצוות המוסד בנוגע למתן התאמות ותמיכה ללומד.
(3)
אספקה, תחזוקה והפעלה של אמצעי עזר ושירותי עזר הנדרשים ללומד.

(3) מוסד יספק שירותי מרכז תמיכה והוא רשאי לספקם גם באמצעות רכישת השירותים המפורטים בתקנת משנה (ב).
<סולה שלי:>
לגבי ההגדרה של מרכז תמיכה שהוא באמצעות אנשי מקצוע. חסרה התייחסות בכל התקנות למקומם של מסנגרים עצמאיים עם מוגבלויות בכל הנושא של התאמות והנגשות. לחלוטין לא נזכרים ולו במילה אחת. או שזה ייכנס בהגדרה, אנשים עם מוגבלויות שעוסקים בייעוץ אמיתי או בסנגור עצמי או בכל דבר שקשור לזכויות אנשים עם מוגבלות.

<קריאה:>
הם לא אנשי מקצוע.

<היו"ר אילן גילאון:>
אפשר להגיד הרבה דברים, אבל מה הקשר?

<סולה שלי:>
הקשר הוא שלפי האמנה בכל מקום שיש החלטות שנוגעות לעניינם של אנשים עם מוגבלויות, צריך לשתף אנשים עם מוגבלויות. לא קשור?

<קריאה:>
לא.

<היו"ר אילן גילאון:>
אנחנו יצאנו מנקודת הנחה שכל האנשים הם אנשים עם מוגבלויות ואין אנשים בלי מוגבלויות. זאת הנחת העבודה שלי. תגידי לי היכן את רואה את השילוב הזה? באיזו רמה? במרכז התמיכה? למה זה מרכז תמיכה?

<סולה שלי:>
ברמה של אנשים שהם בעצמם ילוו את האנשים להתאמות. זה דבר שהתקנות עצמן צריכות לפרט את מקומם ואת התפקידים שלהם.

<היו"ר אילן גילאון:>
אני לא מכיר דוגמה אחרת לדבר הזה. אם למישהו יש, שיאמר לי. אני לא רואה את זה. לא מכיר. לא מבין.

<סולה שלי:>
אני יודעת שלפחות בחוץ לארץ זה קיים.

<היו"ר אילן גילאון:>
אני לא מבין ולכן את כבר רואה שאני אדם עם מוגבלות. אני לא מבין מה את אומרת.

<סולה שלי:>
אני יודעת שלפחות בחוץ לארץ, כאשר יש נציב נגישות או אדם שאחראי על התאמות במוסדות אקדמיים, במקרים עליהם אני שמעתי זה אדם שהוא בעצמו עם מוגבלות.

<יעקב מרגי:>
אני מבין את הרציונל שלך.  מה תפקידה של הנציבות במשרד המשפטים?

<שמואל חיימוביץ':>
אנחנו רגולטור כדי לוודא.

<יעקב מרגי:>
הם ודאי הולכים לפי הצרכים.

<שמואל חיימוביץ':>
אבל אנחנו לא מחליפים את ה - - -

<היו"ר אילן גילאון:>
כל בעל תפקיד צריך להיות משגיח בעל מוגבלות מוכרת?

<סולה שלי:>
לא אמרתי שכל בעל תפקיד אלא אמרתי שאנשי מקצוע ואנשים עם מוגבלות.

<אייל לב ארי:>
מרכז התמיכה הוא בעצם מרכז מקצועי שבא להקנות כלי למידה או להיות צד בנושא של התאמות הנגישות שאדם עם מוגבלות זקוק להן. אדם עם מוגבלות, הקשר שלו עם מרכז התמיכה, בוודאי שיישמע, בין היתר כיוון שהנושא שלו גם יעלה לוועדת ההתאמות.

<היו"ר אילן גילאון:>
אבל אתה מדבר על מרכז תמיכות. 

<סולה שלי:>
אתה לא מקבל, בסדר, אבל אני חושבת שזה היה חשוב להעלות את הנקודה הזאת.

<היו"ר אילן גילאון:>
לא מקבל. מרים.

<מרים בר ניר:>
גם אני מתייחסת לאמירה של באמצעות אנשי מקצוע. כאשר אומרים אנשי מקצוע, יכול להיות איש מקצוע שהוא מומחה במקצוע שצריכים ללמוד אבל השאלה אם המומחה הזה מומחה גם בלקות.

<דפנה סילובסקי:>
אנשי מקצוע, זה לא המקצוע שלומדים אלא זה מי שאמון על מתן התאמות ועל המלצות.

<מרים בר ניר:>
אולי כדאי לכתוב.

<היו"ר אילן גילאון:>
אנשי מקצוע שמבינים את המקצוע שלהם?

<מרים בר ניר:>
לא. אנשי מקצוע שמומחים במוגבלות. זאת אומרת, אם בא אדם עם מוגבלות א', ב' או ג', יהיה מישהו שיבין איך לעשות את זה כי אחרת יוצא שאנחנו מפספסים.

<היו"ר אילן גילאון:>
ביטוח לאומי.

<ניצן אלמוג:>
יועצת מקצועית של מיזם המהפכה, אגף הקרנות, המוסד לביטוח לאומי.
<יעקב מרגי:>
מיזם המהפכה?

<ניצן אלמוג:>
מהפכה בהשכלה הגבוהה. אנחנו ביקשנו שתי התייחסויות. האחת, אנחנו מאוד מעוניינים להוסיף סעיף שעוסק בחובת מוסד לפרסם את דבר קיום מרכז התמיכה וזכותם של אנשים עם מוגבלות להשתמש בשירותים גם לפני הרישום.

<איילת זלדין:>
יש סעיף.

<ניצן אלמוג:>
בסדר. 

<היו"ר אילן גילאון:>
חשבתי שאת רוצה להתייחס לדבריה של מרים.

<ניצן אלמוג:>
אני יכולה להתייחס בהיבט מקצועי שלי כמי שמכירה את השטח ולומר שלצערי עדיין במערכת ההשכלה הגבוהה אין מספיק אנשי מקצוע שמומחים בהתאמת לימודים, אם זאת הכשרה מקצועית ואם זאת השכלה גבוהה, לאנשים עם מוגבלויות שונות. אכן, כמו שסולה מציגה את התמונה, נדרשת מעורבות של אנשים עם מוגבלויות כדי להגיע להחלטות נכונות. במרכזי התמיכה של מיזם המהפכה אנחנו מאוד מעודדים שילוב של אנשים עם מוגבלויות כמסנגרים וכשותפים לתהליך של קבלת ההתאמות וההחלטה על ההתאמות. להוסיף את זה לכאן, זה כבר עניין אחר. אין ספק שמה שסולה אומרת, זה צורך אמיתי בשטח.

<נילי ויצמן:>
אגף השיקום, המוסד לביטוח לאומי. יושבת כאן לפעמים גם ועדה שמתייחסת למרכזי תמיכה בהשכלה גבוהה ושם התיאור של מרכז התמיכה, לדעתי פשוט צריך להעתיק אותו לכאן, הוא הרבה יותר מפורט. כתובים שם גם מי אנשי המקצוע וכבר עשיתם עליו כל מיני תיקונים. לכן, למה לא לכתוב את אותו הדבר גם כאן?

<דפנה סילובסקי:>
את מדברת על ההמלצות של דוח מרידור?

<נילי ויצמן:>
לא. אני מדברת על זה שכמו שיש מרכז תמיכה בהכשרה מקצועית,  יש מרכז תמיכה גם במוסדות להשכלה גבוהה.

<דפנה סילובסקי:>
אבל זה לא אותו פורמט.

<יעקב מרגי:>
על איזה תקנות א מדברת?

<נילי ויצמן:>
התקנות שמדברות על נגישות בהשכלה הגבוהה.

<קריאה:>
לא תקנות. טיוטת תקנות.

<יעקב מרגי:>
עוד לא נגענו בזה.

<היו"ר אילן גילאון:>
הם אומרים שמה שמופיע שם, מועתק מכאן.

<נילי ויצמן:>
צריך שמה שמופיע שם, יועתק לכאן. 

<היו"ר אילן גילאון:>
אומרים שזה כך. תשוו את הנוסחים. אם לא, אני מבקש לקחת את אותו נוסח.

<איילת זלדין:>
על מרכז התמיכה הזה דיברנו לפי דעתי כבר  במשך חמש ישיבות.

<היו"ר אילן גילאון:>
לא צריך לדבר על זה עוד.

<איילת זלדין:>
יש שם פירוט של כל אנשי המקצוע. דיברנו על זה אין ספור פעמים. כאן יש את כל מה שצריך.

<נילי ויצמן:>
אין אפילו הנגשה. אלה רק התאמות.

<היו"ר אילן גילאון:>
אם אתם רוצים להעלות הגיגים, זה בדיונים המוקדמים. כאן אני רוצה להתקדם. תעלו רק דברים שהם בנפשכם. גיא, אתה אמרת שאתה בעד פשרה.

<גיא פינקלשטיין:>
אני תמיד בעד פשרה. 

אני מעמותת לשם. אני רואה את עצמנו הגורם שהביא את מרכזי התמיכה לעולם וגם רוצה לקדם אותם ולחזק אותם, גם בבתי הספר ולא רק בהשכלה הגבוהה, לא רק בהכשרה מקצועית ולא רק כאן. כך אנחנו פועלים.

במקרה הזה אני כן חייב לומר משהו לפרוטוקול והוא קשור לקשר שלנו עם התמ"ת כדי להגיע לנוסח הזה. כנראה שאנחנו נצטרך לתת את הדין גם על הנוסח הזה במידה מסוימת. אנחנו רצינו נוסח הרבה יותר רחב בדומה למה שנילי מציגה וניצן הרחיבה לעוד כל מיני אזורים. אנחנו הבנו, אחרי שבדקנו את כל המצב והכרנו את המבנה של האגף להכשרה מקצועית, שכדי להצליח לסיים את הפרק הזה ולשמור על הכוח של מרכז התמיכה כגוף שכן מוביל בנושא הנגשה - למרות שהמילה הנגשה לא כתוב כאן ואולי כדאי את זה לכתוב באיזושהי דרך – נותן את הטיפול, מעורב בתהליך ההתאמות ומעורב בתהליך ההכשרה של הסגל, צריך להגיע לנוסח שהוא כאילו איזושהי תמצית במלים של איזושהי פעולה רחבה.

<היו"ר אילן גילאון:>
אתה מנסה להסביר למה הגעתם לדבר הזה?

<גיא פינקלשטיין:>
אני מנסה להסביר.

<היו"ר אילן גילאון:>
הבנו למה הגעתם לדבר הזה וכך צריך לעשות. לא רק המילה הזאת או האחרת חסרה כאן אלא המון מלים חסרות כאן אבל זה חלק מהדינמיקה. חסר כאן בכל משפט שיכתבו שאנשים יהיו בני אדם.
<גיא פינקלשטיין:>
יש מילה אחת שמטרידה אותנו. אנחנו עשינו את זה גם בגלל שהבנו את המבנה ואת מצב האגף.

<היו"ר אילן גילאון:>
גיא, אני מבטיח לך שכאשר תהיה הדלקת משואות, אתם ביחד תבואו להדליק משואה.

<גיא פינקלשטיין:>
אני מתייחס לעובדה שבקרוב מאוד יגיעו לכאן גם התקנות להשכלה גבוהה שנילי מדברת עליהן וגם התקנות של חוק לקויי למידה בוועדת החינוך, אבל כולם יתבססו על התקדים שנוצר כאן.

<היו"ר אילן גילאון:>
כרגע מרכז התמיכה, אלה הפונקציות שהוא צריך למלא?

<גיא פינקלשטיין:>
כן.

<היו"ר אילן גילאון:>
יפה.

<גיא פינקלשטיין:>
יש לי חשש. אני כן הייתי רוצה שהנושא הזה ייפתח בהשכלה הגבוהה מחדש לעוד כמה סעיפים שמתאימים יותר להשכלה הגבוהה.

<היו"ר אילן גילאון:>
אני לא דן בזה עכשיו.  אני כרגע דן בהכשרה המקצועית, נושא של מרכזי תמיכה.

<גיא פינקלשטיין:>
זה מה שאני רוצה להדגיש. כל הנאום הארוך הוא בגלל זה.

<היו"ר אילן גילאון:>
הבנתי. בסדר. זה הנאום הארוך האחרון שיהיה היום.

אייל, תמשיך. אל תסתכל על האנשים כי כשאתה מסתכל עליהם, הם רוצים לנאום.

<אייל לב ארי:>
פרק ג' – נגישות השירות

10.
תחולת תקנות נגישות השירות

על מוסד יחולו, בשינויים המחויבים לפי העניין, הוראות תקנות נגישות השירות בעניינים כמפורט להלן:

(1) התאמת נהלים  (תקנות 9 עד 13), אולם לא יוכל לומד להסתייע במלווה מטעמו במהלך בחינה אלא באישור מראש של הוועדה לקביעת התאמות אישיות ובתנאי שהמלווה אינו בעל ידע ומומחיות בתחום הנבחן.
(2) התאמת נגישות למקום שניתן בו שירות (פרק ד') -  אולם במוסד שבו לומדים פחות מ-500 תלמידים בו זמנית בתחילת שנה קלנדרית יחולו הוראות תקנה 21(א)(2) רק במידה ויותקן או יוחלף שלט אלקטרוני או מסך לאחר תחילתן של תקנות אלה והוראות תקנה 25 יחולו על מכונת צילום ומתקן אחד להספקת מים חמים או קרים לשתייה לפחות. ובלבד שהמוסד מסייע לאדם עם מוגבלות בהפעלת שאר המכונות המפורטות בתקנה 25.

<היו"ר אילן גילאון:>
זה לקוח ממקום אחר. זה גם מופיע במקום אחר ולא רק כאן. 

<איילת זלדין:>
זה מתקנות נגישות השירות.

<אייל לב ארי:>
אלה תקנות שמאומצות מנגישות השירות.

<אייל לב ארי:>
(3) הספקת אמצעי עזר ושירותי עזר ושמירה על זמינות ותקינות התאמות הנגישות למקום ציבורי ולשירות ציבורי (פרק ה', תקנה 26 ותקנה 27). ביצוע בדיקה תקופתית (פרק ה', תקנה 28).
(4) מידע ותקשורת בשירות (פרק ה', סימן ב' למעט סעיף 30) אולם מוסד יספק לבקשת תלמיד עם מוגבלות סיור היכרות במוסד.
(5) שירותי אינטרנט (פרק ה', סימן ג').
(6) הוראות תקנות 53, 54(1), 54(2)(ב), 54(2)(ג)(1) או (2), 54(2)(ד), 54(3)(א), (ב), (ג), 54(4), 54(5), 54(6), 55, 57 ו-59 יחולו לבקשת לומד על טקסי סיום של מוסד במידה והבקשה להנגשה הוגשה כמפורט בתקנה 5(ג) להלן:
ספריות: האמצעים המנויים בתקנה 68(א)(4)(ג) בספריה שיש בה לפחות חמישה מחשבים לשימוש הלומדים.

<היו"ר אילן גילאון:>
כל המספרים האלה שאמרת, מה הם?

<אייל לב ארי:>
אלה הפניות לסעיפים. אלה הפניות לתקנות נגישות השירות בנושא של אירועים בפני קהל.

<ערן טמיר:>
הייתה קודם הערה על האירועים. זה מותנה בזה שהבקשה תוגש לפי תקנה 15(ג), שאלה התקנות של הוועדות אבל לפעמים בטקסי סיום ההנגשה היא לא לתלמיד אלא למשפחה או משהו כזה.

<איילת זלדין:>
נכון. זה הרעיון. התלמיד יודע שהוא הולך להיות בטקס והוא יודע את מי הוא רוצה להביא, והוא יגיש את הבקשה. דיברנו על כך שהמוסד צריך להיערך לכך.  אנחנו רוצים לאפשר לו להביא את כל מי שהוא רוצה.

<הדס אגמון:>
המועדים הם בהתאם למועדים שקבועים שם.

<איילת זלדין:>
אפשר לומר: הוגשה בהתאם למועדים המפורטים בתקנות הנגישות. כמפורט. הוא מגיש את זה כאשר הוא נרשם. זה צריך להישאר כך. כשהוא נרשם, הוא מגיש את הבקשה.

<שמואל חיימוביץ':>
הוא מגיש בקשה לגבי טקס הגמר?

<איילת זלדין:>
כן. הוא יודע שיהיה טקס סיום והוא יודע שהוא יצטרך הנגשה.

<שמואל חיימוביץ':>
בעוד ארבע-חמש שנים?

<הדס אגמון:>
לא.  הקורסים  מסתיימים כל שנה. אפשר כל שנה. אם הוא לומד שנתיים וחצי, הוא יכול לפנות לפני השנה האחרונה.

<היו"ר אילן גילאון:>
אייל, כל פעם כשאתה קורא דבר כזה, תאמר על מה מדובר.

<אייל לב ארי:>
מדובר בעצם בהתאמות שניתנות בשירותי הדרכה והכשרה.

<היו"ר אילן גילאון:>
למשל, 69(ג).

<אייל לב ארי:>
69 היא בעצם התקנה העיקרית של התאמות נגישות בשירותי הדרכה והכשרה. בין היתר  אחת ההתאמות היא למשל בנושא של מערכת הגברת שמע אישית אלחוטית, תיאור קולי, אמצעי המחשה ויזואליים, נושא של הסבר בשפה פשוטה באופן מותאם למוגבלות האדם.

<היו"ר אילן גילאון:>
בסדר גמור. ברור.

<שמואל חיימוביץ':>
יש לי בעיה עם ההתניה הזאת שמראש צריך להודיע בתחילת השנה על התאמות שצריכים למשל ההורים, במיוחד אם בסוף תהיה טענה פרוצדורלית  ויאמרו שלא ביקשו, למה נזכרים עכשיו וכולי. למה זה צריך להיות שונה מאשר התאמות במקום ציבורי בכלל?

<היו"ר אילן גילאון:>
מה אתה רוצה שיהיה כתוב?

<שמואל חיימוביץ':>
אני לא יודע איך לתת לזה ביטוי, אבל לדעתי אסור לומר שזאת התניה. כלומר, כאילו לא חייבים לספק את ההתאמה הזאת אם באים אחר כך.

<דפנה סילובסקי:>
אפשר לנסות ולספק.

<שמואל חיימוביץ':>
אני אתן לך דוגמה פשוטה. טקס גמר שצריך בסך הכול להתקרב עם הרכב כמה שיותר קרוב כדי לחנות בקרבת הטקס.  עוד לא יודע בדיוק היכן יהיה הטקס ואיך הוא יהיה. קשה לצפות דברים כאלה. בגלל שלא הודיעו בהתחלה,  כאילו לא זכאים להתאמות.

<יעקב מרגי:>
אני מצטרף לתהייה ולדרישה הזאת. אני חושב שהניסיון להעמיס גם את ההנגשה של טקסי הסיום לעזרים של התלמיד - זה חוזר במוסדות להשכלה גבוהה – על הבקשה מראש, היא באה כדי באמת, סליחה על הביטוי, שיהיה כסת"ח. אני חושב שעיקר הרציונל שלנו זה להנגיש מקומות ציבוריים. אני מוסד להכשרה מקצועית עושה טקס סיום לקבוצה של תלמידים, אני צריך לקחת בחשבון שהמקום שאני הולך לעשות בו את האירוע, יהיה מונגש. אם זה במוסד שלו, הוא מונגש.

<שרית שטייינר:>
כמובן שאם הדברים יתאפשרו, גם אם יודיעו דקה קודם, יעשו את כל ההנגשה האפשרית עבור כל סוגי המוגבלויות של התלמידים או קרובי המשפחה שלהם

<יעקב מרגי:>
אבל התקנות לא באות על הרצון הטוב.

<שרית שטייינר:>
צריך להבין שלדוגמה מוסד שמנהל טקס סיום ומתברר שאחד ההורים לקוי שמיעה וצריך מערכת של תמלול או מתרגם בשפת הסימנים או משהו כזה, אלה דברים שדורשים היערכות מראש.  היערכות מראש, זה לפעמים ליצור קשר עם חברה חיצונית. אם זה מוסד שהוא מלכ"ר, הוא לפעמים צריך לקבל הצעות מחיר מכמה מוסדות. אנחנו צריכים להבין שהמוסד צריך להיערך לדברים האלה. 

<יעקב מרגי:>
למה בתחילת השנה?

<שרית שטייינר:>
אנחנו מדברים על תחילת שנה, כי בתחילת שנה אנשים נערכים למקום בו זה מתקיים, איזה אביזרים להביא וכולי. בוודאי שאם יש אפשרות לעשות את זה אחרי כן, אבל הנקודה היא שהמוסד צריך להיערך לדברים האלה.

<יעקב מרגי:>
זמן סביר. למה בתחילת שנה?

<שמואל חיימוביץ':>
נכון. למה שנה מראש?

<היו"ר אילן גילאון:>
הבעיה היא שנה?

<שמואל חיימוביץ':>
הדברים מוגדרים בתקנות נגישות שירות.

<היו"ר אילן גילאון:>
הנושא של הרצון הטוב לא מופיע כאן. אין לו שום משמעות.

<שרית שטייינר:>
צריך לאפשר למוסדות להיערך.

<היו"ר אילן גילאון:>
מה הזמן המינימלי?

<שמואל חיימוביץ':>
מה שכתוב בתקנות נגישות שירות.

<עדי מרלה:>
כל הטקסים והאירועים צריכים להיות נגישים.

<היו"ר אילן גילאון:>
היא מדברת על מצב בו למשל היא צריכה לתמלל עבור אחד ההורים של אחד התלמידים שלה בהכשרה מקצועית. על זה היא מדברת.

<יעקב מרגי:>
היא צריכה לדעת שיש צורך כזה.

<היו"ר אילן גילאון:>
היא צריכה לדעת את זה קודם לכן.

<יעקב מרגי:>
בתחילת השנה יש עומס מטלות ולחץ על התלמיד.

<היו"ר אילן גילאון:>
בואו נדבר על שישים ימים מראש.

<יעקב מרגי:>
זמן סביר.

<היו"ר אילן גילאון:>
לא מספיקים שישים ימים?

<רות ברקוביץ:>
אני מנהלת מכללת אורט ירושלים. אנחנו מלכ"ר. על כל שירות ושימוש בגורמים חיצוניים, אני צריכה לקבל שלוש הצעות מחיר. כדי להביא שלוש הצעות מחיר צריך מספיק זמן.

<יעקב מרגי:>
שישים ימים.

<קריאה:>
שישים ימים זה המון זמן.

<יעקב מרגי:>
זה לא מכרז להפיק את אירועי יום העצמאות.

<היו"ר אילן גילאון:>
רבותיי,  שישים ימים. תכתבו שישים ימים. אתם תקבלו את שלוש ההצעות בשישים ימים. זה אפשרי. היכן שכתוב בתחילת השנה, תכתבו שישים ימים.

<אייל לב ארי:>
שישים יום לפחות לפני האירוע.

<היו"ר אילן גילאון:>
שישים יום לפחות לפני האירוע.

<קריאה:>
שישים ימי עבודה.

<שמואל חיימוביץ':>
לא. זה הופך את זה לשלושה חודשים. זה לא רציני.

<אייל לב ארי:>
תמיד כאשר מדברים על ימים, מדברים על ימים קלנדריים.

<שרית שטייינר:>
בסוף שנה, יש תקופה של פסח, יום העצמאות, שבועות וכולי. זה בדיוק עכשיו הזמן מתוך השישים ימים.

<קריאה:>
תכתוב לפחות שבעים ימים מראש.

<היו"ר אילן גילאון:>
בסדר. שבעים יום מראש.

<שמואל חיימוביץ':>
אני לא מבין מה הבעיה.

<היו"ר אילן גילאון:>
אתה העלית את הבעיה ולכן אל תגיד לי שאתה לא מבין אותה.

<שמואל חיימוביץ':>
אם יש מרכז תמיכה, סביר שיהיה לו הסכם התקשרות עם מתמללים.

<שרית שטייינר:>
לא אם אין באותו מוסד כרגע אדם עם הצורך הזה.

<יעקב מרגי:>
אני מסכים אתה. היא לא צריכה להחזיק הסכם התקשרות.

<היו"ר אילן גילאון:>
הפרק הפילוסופי הסתיים. שבעים ימים.

<עדי מרלה:>
משהו קטן על העזרים. אני מנגישות ישראל. לעתים יש אנשים עם מוגבלות בשמיעה והם צריכים מכשיר FM כדי להתחבר לתדר בכיתה. חשוב מאוד שבכיתה בה לומד אדם עם מוגבלות כזאת, באמת יהיה מכשיר FM ושאותו מרצה ידע לתפעל את זה כי אחרת זה לא שווה שום דבר.

<קריאה:>
יש את זה.

<יעקב מרגי:>
זה כולל הכול.

<עדי מרלה:>
זה לא קשור לטקס. דיברתי על העזרים.

<יעקב מרגי:>
אם תרדי לרזולוציה כזאת, תחטיאי דברים אחרים.

<אייל לב ארי:>
(7) שירותי הדרכה והכשרה (האמצעים המנויים בתקנת משנה 69(ב)(1), (2)(א) – שירותי דפוס בלבד, (2)(ד) עד (ו), (3), (4), (9), (10), (13), (14) וכן יחולו הוראות התקנות הבאות: 69(ב)(5), (6), (7), (8), (11) ו-(12), 69(ג), 70, 71(1) ו-72, ואולם,  למען הסר ספק, לא תתאפשר הקלטה או צילום של בחינה וכן לא תתאפשר החלפת בחינה במטלה חילופית וההליך והמועדים הקובעים להגשת בקשה להתאמות ומתן תשובות יהיו בהתאם לפרק ד', להלן. חייב יהיה פטור מביצוע הוראות תקנה 69(ב)(8), אם הדבר מהווה פגיעה מהותית באופיו של השירות. למען הסר ספק לא יותר סיוע בהפעלת מתקן שעליו נבחן לומד.
נותר פתוח נושא התמלול נושא שפת הסימנים. בנושא הזה צריך משרד הכלכלה והנציבות לחזור עם תשובה.

<היו"ר אילן גילאון:>
זה מה שרציתם לבשל ולהביא לכאן. אני לא מקיים את הדיון כאן. אתם תדונו ביניכם.

<אייל לב ארי:>
(8) הכשרת עובדים, מינוי רכז נגישות (פרק ז', למעט סעיף 89(א)(א)(1)).

זה הסעיף שמדבר על העבר סדנה חווייתית של העובדים במקום.

אני מבין שאנחנו מוסיפים בתקנה 107 נושא של השלמת הוראות טכניות על ידי הנציבות.

<דפנה סילובסקי:>
למה זה נכנס לכאן?

<אייל לב ארי:>
אלה תקנות השירות.

<היו"ר אילן גילאון:>
אנחנו נשאיר את זה.

<קריאה:>
אישרנו?

<היו"ר אילן גילאון:>
לא. לא אישרנו. אנחנו משאירים את ההתנסות החווייתית.

<אייל לב ארי:>
אתה רוצה לקחת את כל פרק ז' ולא להחריג את ההתנסות החווייתית?

<היו"ר אילן גילאון:>
לא. אני חושב שהתנסות חווייתית, אחרי שהתמקחתי עם עצמי, היא דבר מאוד חשוב כבסיס  לכל בעיה שיוצרת תודעה.

את לא יכולה להגיד יותר ממה שאמרתי עכשיו. זה הכי קיצוני.

<סולה שלי:>
לא. בהקשר למה שאמרתי בהתחלה. זה מקום שאנשים עם מוגבלויות יכולים בהחלט להשתלב.

<אייל לב ארי:>
זה יהיה: הכשרת עובדים, מינוי רכז נגישות (פרק ז').

<היו"ר אילן גילאון:>
בסדר.

<איילת זלדין:>
מחקנו את למעט סעיף 89(א)(1).

<אייל לב ארי:>
כן. 

<איילת זלדין:>
כשנדבר על התמלול, אנחנו לא נצטרך לחזור לסעיף הזה.

<אייל לב ארי:>
בוודאי שלא.

<קריאה:>
כל השאר מאושר.

<אייל לב ארי:>
כל השאר נדון.

13.
סיורים

יש את הנוסח החלופי, בעקבות – אם זכור לי נכון – הדיון הקודם בו התבקשנו לא ליצור התאמות לפי סוג מוגבלות אלא ליצור איזושהי רשימת התאמות. למען הסדר הטוב אני אקרא את הנוסח החלופי.

(1) תלמיד שמשתתף בסיור במסגרת השירות, זכאי לי בקשתו לאחת מהתאמות הנגישות המפורטות בתקנה זו, לפי העניין.

(1) מערכת עזר לשמיעה המותאמת לשירותי הדרכה, או תרגום לשפת סימנים, לפי העניין, זולת אם התלמיד אינו זקוק לעזרים כאמור.
(2) תיאור הסיור והסבר בקול של הדברים הנראים בסיור, ובמידת האפשר באמצעות מישוש.
(3) שימוש בכלי רכב המותאם ככל שניתן למוגבלותו של התלמיד, ובמידת האפשר יחד עם יתר המשתתפים בסיור.
(4) שימוש בלשון ובאופן המותאמים למוגבלותו של תלמיד, לרבות הסבר על הצפוי להתרחש בסיור.

(2) הסיור ייערך, במידת האפשר, במקומות נגישים לאנשים עם מוגבלות בניידות.

(3) תלמיד המבקש לקבל התאמות המפורטות בתקנה זו יידע את המוסד מראש על הצורך בהתאמת הסיור מיד עם פרסומו.

<שראל אבן זהב:>
למה בסעיף (3) רק תלמיד עם מוגבלות בניידות ככל האפשר ולשאר חייבים לתת? או שנותנים לכולם או שלא נותנים לאף אחד.

<קריאה:>
להפך. רק לו נותנים.

<שראל אבן זהב:>
בסעיף (3) מופיע ככל האפשר או ככל הניתן? ואם אי אפשר?

<קריאה:>
גם ב-(2).

<היו"ר אילן גילאון:>
את "במידת האפשר" צריך להוריד.

<קריאה:>
"במידת האפשר" לא מתייחס למתן הרכב.

<היו"ר אילן גילאון:>
ישראל צודק.

<אייל לב ארי:>
אנחנו מורידים את "ככל שניתן".

<היו"ר אילן גילאון:>
אין במידת האפשר. 

<יעקב מרגי:>
ברגע שנשאיר את "במידת האפשר", זאת אומרת שיתר המשתתפים עדיפים על המוגבל. 

<היו"ר אילן גילאון:>
המלים "ככל שניתן" לא יופיעו.

<קריאה:>
במידת האפשר עם יתר שאר המשתתפים.

<יעקב מרגי:>
זה בדיוק מה שאנחנו לא רוצים.

<אייל לב ארי:>
אני אקריא את הנוסח. מוחקים את המלים "ככל שניתן".

<היו"ר אילן גילאון:>
המילה ככל הניתן או ככל האפשר – תימחק בכל המקומות בהם היא רשומה. זה עיקרון הנגישות.

<יערה קלמנוביץ':>
בסעיף (א), לפי בקשתו, אני מסכימה שהוא צריך להודיע מה העזרים  להם הוא זקוק. זה לא צריך להיות לפי בקשתו. הוא יכול להסביר מה הוא צריך אבל חובה לתת לו. זה כמו "ככל האפשר". זה לא תלוי בבקשה שלו אלא הוא צריך לקבל את ההנגשה.

<היו"ר אילן גילאון:>
אין "ככל האפשר" אבל זה לפי בקשתו.

<יעקב מרגי:>
אם הוא לא יבוא לסיור,   צריך להכין?

<יערה קלמנוביץ':>
הוא יסביר מה הוא צריך.

<אייל לב ארי:>
פסקה (3) תאמר:

"השימוש בכלי הרכב המותאם למוגבלותו של התלמיד, ובמידת האפשר יחד עם יתר המשתתפים בסיור".

<קריאה:>
אבל מחקת את "במידת האפשר".

<קריאה:>
לא. את "ככל שניתן" הוא מחק.

<שמואל חיימוביץ':>
מה זה ככל שניתן ומה זה במידת האפשר?

<היו"ר אילן גילאון:>
זאת בדיוק אותה מילה. אין ככל שניתן ואין במידת האפשר ולא יהיו כאלה דברים.

<שמואל חיימוביץ':>
אין התניות.

<היו"ר אילן גילאון:>
כל החיים זה ככל שניתן.

<דפנה סילובסקי:>
יתקנו אותי אנשי הנציבות אם אני טועה אבל אם למשל אני מזמינה לו מונית מונגשת, אתה לא יכול להכניס למונית הזאת את כל משתתפי הקורס.

<היו"ר אילן גילאון:>
למה שתזמיני לו מונית כשאפשר להזמין רכב שיכול להכיל את כולם?

<היו"ר אילן גילאון:>
הוא מתכוון לכך שכל האחרים נוסעים באוטובוס והוא במונית.

<שמואל חיימוביץ':>
גם הוא ייסע איתם.

<דפנה סילובסקי:>
אני לא יודעת כמה נכנסים היום למיניבוס.

<היו"ר אילן גילאון:>
כל האנשים נוסעים ארבע-ארבע במוניות ואחת המוניות תהיה כזאת. אם הם ייסעו באוטובוס, הוא ייסע באוטובוס.
<דפנה סילובסקי:>
ואם כל המשתתפים נוסעים ברכבים הפרטיים שלהם?

<היו"ר אילן גילאון:>
הוא ייסע ברכב הפרטי שלו.

<יעקב מרגי:>
אם את מארגנת הסעה לתלמידים, הוא שווה בין כולם. 

<היו"ר אילן גילאון:>
הרעיון כאן לייצר מצב שהוא יחווה את עיקר חוויית חייו בצורה מכובדת ועצמאית ככל האחרים. זה כל הרעיון. ברגע שאני אומר כמידת האפשר או אני מבדיל אותו, ראיתי דבר פנטסטי לגבי נושא של העגלות האלה שמגיעות לחוף הרחצה, וזה דבר באמת נפלא, אבל מה הבעיה המרכזית? שלוקחים מוגבל ועושים ממנו לונה פארק בפני עצמו עם מלווה, עם קהל, ומה הוא עשה? זאת הבעיה ותסלחו לי אבל אנשים שלא מבינים כלום בעניין הזה הולכים ומפעילים אותו. 

<רות ברקוביץ:>
אוטובוס מונגש עולה הרבה יותר. מי משפה על כך?

<היו"ר אילן גילאון:>
לא נבהיר. ממשיכים.

<קריאה:>
איך נראה הסעיף?

<היו"ר אילן גילאון:>
הסעיף בלי המלים "ככל יכולתם".

<עדי מרלה:>
גם ב-(4)(ב) מורידים את ככל האפשר?

<היו"ר אילן גילאון:>
אין מילה כזאת ככל האפשר. 

<עדי מרלה:>
מעולה.

<יעקב מרגי:>
יש מקומות שאתה חייב.

<היו"ר אילן גילאון:>
אבל זה מובן מאליו מה אתה אומר ואני לא רוצה שהדבר הזה יהווה לי מקום לכיסוי לא לעשות דברים. 

<קריאה:>
ב-(4)(ב).

<היו"ר אילן גילאון:>
מה אומר הסעיף?

<יעקב מרגי:>
הסיור ייערך במידת האפשר במקומות נגישים.

<קריאה:>
אולי לומר במידת הצורך ולא במידת האפשר.

<יעקב מרגי:>
תקריא את הסעיף.

<אייל לב ארי:>
(3) שימוש בכלי רכב המותאם למוגבלותו של התלמיד ובמידת האפשר יחד עם יתר המשתתפים בסיור.
<היו"ר אילן גילאון:>
להוריד את "ובמידת האפשר".

<אייל לב ארי:>
אנחנו בעצם מורידים את הסיפא כולה. הסעיף יאמר: שימוש בכלי רכב המותאם למוגבלותו של התלמיד.

<שמואל חיימוביץ':>
יחד עם יתר המשתתפים בסיור. 

<יעקב מרגי:>
אם לא תשים את זה, יביאו לו מונית מונגשת.

<היו"ר אילן גילאון:>
אני מדבר כהוויה יוצרת תודעה. אני אדם מוגבל. אני ילד מוגבל של חשמלאי ופועלת ייצור. זאת התודעה שלי. אני רוצה להגיד לכם שהדבר הכי בעייתי לאדם עם מוגבלות הוא הנושא של ה-שואו אופ שעושים סביב לעניין הזה והמיוחדות שמייצרים לו. כל רעיון הנגישות הוא רעיון של רציפות שהוא הולך מהמיטה שלו עד לכאן בלי מגע יד אדם. לפעמים צריך מגע יד אדם אבל  ככל שאנחנו מכניסים יותר סייגים ויותר קביים כאלה, אנחנו פוגעים בנגישות.

<אורי שיינין:>
משרד האוצר. הניסוח הזה צריך לקחת בחשבון שהוא התכוון מצד אחד לאזן בין הרצון שהתלמיד ישתתף בסיור ושהסיור יצא לפועל לבין העלות של הפעילות הזאת. אני מסכים לחלוטין עם דברי היושב ראש שהכוונה היא ליצור איזשהו רצף שבו אדם  עם מוגבלות לא יצטרך להרגיש שונה מאדם בלי מוגבלות בהקשר הזה. 

<היו"ר אילן גילאון:>
אם היה מדובר על כבאות אש, היית אומר את אותם דברים?

<אורי שיינין:>
לא הצלחתי להבין.

<קריאה:>
אין כאן עלויות.

<היו"ר אילן גילאון:>
התפיסה הזאת היא תפיסה בעייתית מבחינת מקבל ההחלטות. אנחנו כאן מתקינים תקנות נגישות שהן מחייבות. את העלות בסופו של דבר, המדינה, הממלכה, תצטרך להשקיע.

<אורי שיינין:>
זה ברור, אבל אם אנחנו רוצים לוודא שאכן יצאו לסיורים ולא שבגלל שנשים עוד עלויות לא יצאו לסיורים, יכול להיות שיבוא שכרנו בהפסדנו.

<שמואל חיימוביץ':>
איפה שמים את העלויות?

<אורי שיינין:>
תן לי להשלים את דבריי. תסכים אתי שמה שיקרה הוא שאם אני עכשיו בא ואומר שיש לך אופציה לצאת לסיור בתוספת עלות  של למשל מאתיים שקלים למונית מונגשת, לעומת תוספת עלות של אלפיים שקלים לאוטובוס מונגש. מבחינת עלות, יש יותר סיכוי שאתה כן תוציא את הסיור כשיש לך עוד עלות של מאתיים שקלים לעומת עוד עלות של אלפיים שקלים. 

<יעקב מרגי:>
חבל שהדברים נאמרו.

<אורי שיינין:>
יכול להיות שאם נוריד את "במידת האפשר", יבוא שכרנו בהפסדנו ואז אם יהיה סיור, הוא באמת יצא אבל  הסיכוי שיצא סיור הוא נמוך.

<ערן טמיר:>
יש גבול לחוסר הידיעה.

<היו"ר אילן גילאון:>
לא. עזוב. 

<ערן טמיר:>
בוועדה הזאת ירקנו דם כדי להעביר תקנות שעוסקות בנגישות של רכבים להשכרה והסעות למיניהן ושם נקבע במפורש שהעלות לסוחר היא אותה עלות כמו אוטובוס רגיל. לכן גם  אמור להיות היצע וגם העלות היא אותה עלות. אין כאן שום עלות נוספת ועל זה חתם שר האוצר.

<היו"ר אילן גילאון:>
אתה שמעת מה הוא מייצג?

<ערן טמיר:>
שר האוצר הסכים.

<איילת זלדין:>
מצוין. אפשר להיות רגועים ולהמשיך הלאה.

<יעקב מרגי:>
זאת ההצעה הפרקטית ביותר ששמעתי עד עכשיו.

<היו"ר אילן גילאון:>
אתם צריכים לדאוג לאוצר המדינה ואנחנו צריכים לדאוג לאנשים.

<אורי שיינין:>
אני כאן דווקא לא בעמדה אוצרית. העמדה האוצרית, עדיף שתנסחו את זה כמו שאתם רוצים כי יצאו פחות סיורים. אני בא דווקא מהעמדה ההפוכה.

<קריאה:>
אומרים לך שאין עלות.

<היו"ר אילן גילאון:>
סיימנו את הדיון.

<מירי מאיר שטטמן:>
אני ממשרד הרווחה. עברתי על הדברים כאן ולא ראיתי התייחסות לתקופה של התמחות בלימודים. השאלה אם זה  בהתאמה אישית.

<איילת זלדין:>
אנחנו מדברים על הכשרה מקצועית.

<מירי מאיר שטטמן:>
בהכשרה מקצועית הרבה פעמים יש פרקטיקום ויש תקופה של התנסות שצריך לעשות באיזה מקום.

<היו"ר אילן גילאון:>
תנו תשובה לקונית, קצרה. אני לא יודע לענות לך.

<איילת זלדין:>
זה חלק מתכנית הלימודים ותכנית הלימודים צריכה להיות מונגשת.

<מירי מאיר שטטמן:>
כמו שציינו סיורים, אולי היה כדאי לציין את זה ולומר שזאת מחויבות.

<היו"ר אילן גילאון:>
ההתמחות היא חלק מתכנית הלימודים.

<מירי מאיר שטטמן:>
כשאדם בא למקום עבודה, יש לו מקום עבודה.

<היו"ר אילן גילאון:>
מי עוד חייב לומר משהו? שיגיד עכשיו כי אחר כך אנחנו לא יכולים.

אני מסכם. ההתמחות היא חלק מתקופת הכשרת הלימודים.

<מירי מאיר שטטמן:>
בתנאי שזה יהיה מצוין.

<קריאה:>
כאשר קיימת התמחות.

<היו"ר אילן גילאון:>
ברור. לא נמציא התמחות. 

<דוד לובלצ'יק:>
אני מנכ"ל הקריה לימודי הנדסה וטכנולוגיה. אני מייצג את פורום המכללות הטכנולוגיות. אני לא יכול להתנתק. אני יודע שלכאורה כל דבר שהוא כסף זה  משרד האוצר, אבל  בתוך החינוך הטכנולוגי, בתוך ההכשרה הטכנולוגית, יש מתקני לימוד שבתקן נקבעו בקונפיגורציה מסוימת, בגובה מסוים, כמו מעבדות אלקטרוניקה, מחשבים, חשמל, סיורים מקצועיים, התמחות בבתי חולים.

<היו"ר אילן גילאון:>
אגב, אותו הדבר היה גם בבנקים.

<דוד לובלצ'יק:>
שלא לדבר על פירים של מעליות. אנחנו פועלים מתוך בתי ספר מיושנים עם תת תקציב ואנחנו רק מקווים עכשיו לראות קצת את האור עם איזו תוספת שולית לתקציב בעקבות שביתה ממושכת שלנו. אני לא יכול להתנתק ולנתק את הרצון הכן שלנו לתמוך ביישום של החוק מהצורך לתקצב אותו כיאות. יש כאן אין ספור בעיות שהן גם מעבר לתקצוב. כשאני יורד לפרטי פרטים, מעבדה לאלקטרוניקה, יש איזו קונפיגורציה לישיבה שנקבעה גם בחוק, גם בתקנות וגם בבטיחות שקובע חוק החשמל. מה נעשה בדברים האלה? היישום הוא כמעט בלתי אפשרי.

<היו"ר אילן גילאון:>
הדילמה נכונה.

<רות ברקוביץ:>
יש לי דוגמה קונקרטית. שקע של חשמל.

<היו"ר אילן גילאון:>
יש לי מיליון דוגמאות קונקרטיות אבל העולם משתנה. גם בבנקים היה מה שאתה אמרת ואני בכוונה לוקח אותם דוגמה.

<יעקב מרגי:>
בתי חולים.

<היו"ר אילן גילאון:>
גם בבתי חולים. בכל מקום ממערכות חיינו, כל רעיון הנגישות בכלל לא היה שגור כאן ואף אחד לא דיבר בשפה הזאת. אני בניתי לי בית בגיל 26 ולא חשבתי שיום אחד אני אצטרך משהו אחר והיום אני עושה שינויים ברמה הפרטית, ברמה הציבורית וברמה הממשלתית ולכל אחד יש את המבחן שלו.

לגבי הפרטים יש נטל כבד. מי שלא יכול לעמוד בנטל כבד, לא יעמוד בנטל כבד. אנחנו קבענו את המבחן הזה. לגבי הרמות האחרות ניתן מספיק זמן כדי לעשות את השינוי הזה בהדרגה. אלה החיים. אנחנו משתנים בכל דבר אחר. אנשים מכניסים מזגנים וטכנולוגיות חדשות. נושא הנגישות, בוודאי שהוא תלוי תקציב אבל הוא עניין של סדר עדיפויות, מה אתה רוצה קודם.  גם בסופרמרקט הכול היה בגובה מסוים והיום צריכים לשנות וזה עולה כסף אבל החיים עולים כסף. גם הקמת המדינה עלתה כסף.
<דוד לובלצ'יק:>
יש כאן עוד נקודה  שכבודו העלה בצדק ואת זה אני אומר מניסיון שלנו כמכללה שלפעמים את הנגישות, את ההנגשה, לוקחים ממקומות שמביישים את הנזקק לנגישות והופכות את הקייס הפרטי שלו, את הפתרון האישי שהוא היה יכול למצוא בכוחות עצמו לאיזשהו - - -

<היו"ר אילן גילאון:>
לא, אי אפשר. קודם כל,  לחברה יש תפקיד ויש תפקיד לאדם. התפקיד של הבן אדם, של הפרט, הוא לגשת, והתפקיד שלך, שלנו, של כולנו ביחד, הוא להנגיש ואנחנו צריכים לאפשר לכל אחד בצורה מכובדת ועצמאית  להגיע. זה כל התפקיד של חברה בכל מערכותיה – בהכשרה, בהשכלה, ברפואה, במשפט, בבילוי, בבידור, בחוף הים ובכל מקום אחר. זאת ההגדרה ולכן כאן המכלול. יש כאן עניין של מהפכה מחשבתית ומהפכה, כדי לבצע אותה טוב עם מינימום פגיעה באנשים, היא עולה כסף. עכשיו זה עניין של סדר עדיפויות. אתה לא היית כאן, אבל היה ויכוח גדול מאוד עם הרשויות הנתמכות, אלה שהן לא נטולות מענק, ואנחנו אמרנו שלא יכול להיות שהם ייענשו. תנו מה שנקרא מענק איזון לנושא של נגישות בתור נושא מספר אחד. בעיני זה נושא מספר אחד. זה מה שמנסה לעשות הוועדה הזאת, להעמיד את זה על ראש שמחתנו.

<רות ברקוביץ:>
מי ישפה את השינויים האלה?

<יעקב מרגי:>
תתמחרו את עצמכם מול מה"ט, מול הפרטי.

<קריאה:>
את מקבלת תקציב מהאוצר.

<יעקב מרגי:>
כל אחד בשרשרת המזון ייאבק על מה שהוא צריך לייצר. זה הייעוד שלכם.

<היו"ר אילן גילאון:>
כרגע הסברתי. ברמה  הפרטית, אם יש מספרה וספר שלא יכול להנגיש את עצמו, הוא לא ינגיש את עצמו מנטל כבד וגם לא יהיו לו לקוחות שצריכים את ההנגשה.

<יעקב מרגי:>
לו יצויר שהיינו שמונים אחוזים מוגבלים וזה היה לכם כלכלי והיה ביקוש, לא היינו צריכים את התקנות האלה אלא הייתם עושים את זה.

<היו"ר אילן גילאון:>
תבינו, להיות אדם מוגבל, זה לא סטטוס נרכש. אף אחד לא קונה את זה ולא מקבע את זה. כולנו בקטע. זה עניין אוניברסלי לחלוטין ואת זה צריך להכניס טוב טוב לראש. שימוש של נגישות אחת הוא טוב לשימושים ולהתוויות אחרות. אני תמיד אוהב להסתכל איך על רמפה של כיסא גלגלים יורדים שני ותיקים, נקרא לזה כך, כי הנגישות הזאת גם טובה בהתוויה שלהם ויותר נוח להם לרדת על הרמפה מאשר במדרגות. מדרגה בשביל בן אדם מסוים יכולה להיות הבדל בין עבדות לחירות.  לכם שם דווקא עם כל העלויות הענקיות האלה, זאת ההשקעה הכי נמוכה לתמורה הכי גבוהה שיש.

<שרית שטייינר:>
אם אני יכולה להתייחס. התקנות האלה, בניגוד למה שנעשה לגבי בתי ספר תיכונים, כאן המוסד צריך להיות מונגש לכל סוגי המוגבלויות.

<היו"ר אילן גילאון:>
כשאין נגישות פרטנית.

<שרית שטייינר:>
 לפני שנכנס בשעריו בעל המוגבלות הראשון. הם צריכים להיות עם כיתה אקוסטית לפני שנכנס כבד שמיעה ראשון לכיתה והם צריכים להיות עם כל הקטע הפיזי לפני שנכנס התלמיד הראשון שיושב על כיסא גלגלים. התקנות האלה מאוד נכונות כאשר באמת יש בעל מוגבלות שצריך את זה, אבל העלות המאוד גבוהה של הנגשה בלי שנכנס בעל המוגבלות הראשון.

<יעקב מרגי:>
את צודקת. צריך להחיל על מוסדות החינוך של משרד החינוך והרשויות המקומיות את מה שמחילים עליכם. לא הפוך. את צודקת שצריך להחיל על משרד החינוך.

<שרית שטייינר:>
אבל שם האוצר לא דרש את זה.

<יעקב מרגי:>
לכן לא נעשה כלום?

<היו"ר אילן גילאון:>
גם משרד החינוך סיים את ההסדר.

<שרית שטייינר:>
הנגשה פרטנית, אין עליה שמץ של ויכוח. הנקודה היא שכאן אנחנו דורשים מהמוסדות.

<היו"ר אילן גילאון:>
דיברנו על הנגשה פרטנית. אתם בעצמכם אמרתם שצריך לתאם.

<שרית שטייינר:>
זאת לא הנגשה פרטנית. 

<היו"ר אילן גילאון:>
 התווכחנו עת החלטנו על שבעים ימים מראש. התווכחנו על הנגשה פרטנית.

<שרית שטייינר:>
אבל כל מה שנדרש בתקנות האלה, זה לא פרטני אלא אם אני לא מבינה את זה משפטית.

<היו"ר אילן גילאון:>
לא, לגבי נושא של תקנות שירות.

<שמואל חיימוביץ':>
מרכז התמיכה.

<שרית שטייינר:>
מרכז תמיכה, תמיד יהיה את הצורך אבל אנחנו מדברים כאן על דברים שצריכים להיות מונגשים פיזית גם אם אין אף בעל מוגבלות שנכנס לשערי המוסד.

<שמואל חיימוביץ':>
אין סיבה להקל כאן לעומת ההשכלה הגבוהה ולעומת התקנות האחרות.

<שרית שטייינר:>
בהשכלה הגבוהה המועצה להשכלה גבוהה משפה. היא נותנת כסף כדי להנגיש.

<ערן טמיר:>
לא כל המוסדות הם של המועצה להשכלה גבוהה. רובם לא.

<היו"ר אילן גילאון:>
אתם לא מקשיבים. משרד החינוך, בשל אופיו המאוד נרחב, עם כל הכבוד, הוא קצת יותר גדול מכל שאר המערכות - אני לא הייתי מסכים היום לדבר כזה -  הגיע לאיזשהו הסדר ולאיזשהו מסלול.

<שרית שטייינר:>
כי האוצר הטיל וטו בגלל שהאוצר ידע שהוא זה שיצטרך לשפות את זה.  האוצר הטיל וטו ולכן זה לא עבר במוסדות החינוך.

<היו"ר אילן גילאון:>
כשאני אהיה שר אוצר, אני אענה לך. הלוואי שיום אחד זה יקרה אבל כרגע אני לא יכול לענות לך. התמ"ת לא קיבל את הסידור המצוין הזה שקיבל משרד החינוך ואני לא הייתי נותן היום.

<יעקב מרגי:>
שכנעו את השר שלכם אם זה לא בסדרי העדיפויות.

<היו"ר אילן גילאון:>
דרך אגב, גם אצלם זה מתחיל להסתיים הפרק.  כבר היו צריכים לסיים כבר מזמן את ההנגשה הכוללנית.

<רות ברקוביץ:>
אם המכללות יצטרכו לשים מיליונים על הנגשה, ואני בהחלט בעד הנגשה, לא תהיינה מכללות מונגשות במדינת ישראל.

<היו"ר אילן גילאון:>
אני לא יודע מה זה המיליונים.

<רות ברקוביץ:>
לא תהיינה.

<היו"ר אילן גילאון:>
אני לא יודע מה זה מיליונים. השאלה הזאת עולה כל אימת שאנחנו מדברים על משהו שבגינו צריך להוציא כסף. אני לא יודע כמה זה עולה. יש איזשהו הגיון בעניין הזה, יש עניין של היקף, של כמות, של הרבה מאוד דברים ועוד פעם, עניין של נטל כבד. כאשר מדובר במערכות פרטיות ויש להן נטל כבד, הן לא עושות את זה. מה שלא מערכת פרטית, ודאי אין לה בעיה. את דואגת לממשלה?

<דוד לובלצ'יק:>
אנחנו דואגים לעצמנו.

<שרית שטייינר:>
למכללה לא תהיה זכות קיום. לא יישארו מוסדות להכשרה.

<היו"ר אילן גילאון:>
למה את לא אומרת את זה על בתי המשפט? למה את לא אומרת את זה על כל דבר? למה בתחום הזה יש לכם עלויות ובכל תחום אחר אין לכם? מה העניין כאן? למה? כי הנושא הזה הוא חדש לנו?

<שרית שטייינר:>
לא.

<דוד לובלצ'יק:>
אנחנו יודעים מה מצב המכללות.

<היו"ר אילן גילאון:>
ואנחנו לא יודעים? אנחנו באנו אתמול מחוץ לארץ?

<דוד לובלצ'יק:>
אני לא אומר שאתם לא יודעים.

<יעקב מרגי:>
בשולחן הזה התקיימו דיונים לטובת המכללות.

<היו"ר אילן גילאון:>
מי שילך מכות כאן על הדבר הזה, אלה אנחנו. בכל אופן, בינתיים, עת אנחנו כאן. זה ברור לגמרי.

<דוד לובלצ'יק:>
גם אנחנו.

<היו"ר אילן גילאון:>
במה אנחנו עוסקים באולם הזה  עם 360 כפתורים? במי מקבל ומי משלם. זה הכול. אין להם שום תעסוקה אחרת חוץ מהיכן שמים כסף והיכן לא שמים. אני לא יכול להגיד לך שתמיד שמים כמו שרובנו רוצים.

<רות ברקוביץ:>
חשוב שאנחנו נוכל להמשיך להתקיים ולהחזיק את המוסדות להכשרה.

<היו"ר אילן גילאון:>
לכן את רוצה פטור מהנגשה?

<רות ברקוביץ:>
חס וחלילה. זה לא קשור אחד לשני. להפך. אנחנו רוצים להנגיש. אנחנו רוצים שמי שבא אלינו יוכל לקבל את כל השירותים.
<דוד לובלצ'יק:>
אנחנו רק יודעים מה המשמעות.

<רות ברקוביץ:>
אנחנו רוצים לתת את כל השירות למי שצריך אבל במצב הזה אנחנו לא מסוגלים. מבחינה כלכלית לא נעמוד בזה.

<היו"ר אילן גילאון:>
לכו לאוצר.

<רות ברקוביץ:>
תסגרו את המוסדות להכשרה מקצועית. 

<היו"ר אילן גילאון:>
לכו לאוצר. יש שם שר מצוין ולפעמים הוא מתרצה. בקשו ממנו  שיעשו לכם את מה שעשו למשרד החינוך. אם הוא ייתן לכם, אין לי מה לעשות. בינתיים ראיתי שהרשויות האיתנות ביקשו להאריך להן את הזמן. אני התנגדתי מאוד לזה.  בינתיים השר לא הסכים אבל תנסו. זה לא בשולחן שלי. אנחנו עוסקים כאן בקביעת התקנות להנגשה, איך צריך להנגיש דברים.

<רות ברקוביץ:>
אבל תקנות שהציבור יכול לעמוד בהן.

<ערן טמיר:>
אין כוונה שדברים ייסגרו. אם יש בעיה כלכלית של נטל כבד, אתם יכולים לקבל פטור.

<היו"ר אילן גילאון:>
כל פעם שבא מישהו חדש לדיון, הוא אומר לנו אותו הדבר. באו מהמשטרה ואמרו  שהם במבנים קולוניאליים, בתי הסוהר בוודאי זה יקר להם מאוד כי אין להם הכנסות גדולות ובזמן האחרון יש להם רק הוצאות, וכך הלאה. 

<יעקב מרגי:>
אם לא נסגרתם עד עכשיו עם כל מה שעשו לתקציב  החינוך הטכנולוגי, לא תיסגרו בהמשך.

<היו"ר אילן גילאון:>
כמו שמסכמים סעיפים כאלה שאין להם תשובה, אלוהים יעזור.

<אלי מלול:>
משרד הכלכלה. לגבי הדיון שקיימנו עכשיו לגבי בתי ספר ומכללות שנתמכות על ידי המדינה. בהכשרה מקצועית נכון להיום 95 אחוזים של המוסדות הם עסקיים פרטיים לחלוטין כאשר מחצית מהם, יש להם לא יותר מחמישים תלמידים בשנה. הדיון על בתי ספר עסקיים שהם אלה שמחזיקים את כל המערך שונה מהדיון על המכללות. כלומר,  מעבר לנטל זה גם איך לעשות את זה וגם איך לגשת לזה וכולי.

<היו"ר אילן גילאון:>
זה חלק מן הנטל. הנושא של יועץ נגישות.

<יעקב מרגי:>
הוא אומר שיש מענה למקרים כאלה.

<ערן טמיר:>
יש אפשרות לקבל פטור של נטל כבד. אם מדובר ברשות ציבורית, יש אפשרות לקבל פטור מחוסר תקציבים.

<שרית שטייינר:>
האם פורסמו כבר הכללים של נטל כבד מדי?

<ערן טמיר:>
אם אין, מי שרוצה – יכול להגיש בקשה לנציבות.

<היו"ר אילן גילאון:>
יש לזה מבחן אובייקטיבי. זה היקף כספי. 

<שרית שטייינר:>
אני ביקשתי לראות את אותם כללים של נטל כבד מדי ונאמר לי שזה עדיין לא נכתב.

<היו"ר אילן גילאון:>
נכון. לא מוגדר.

<שרית שטייינר:>
עדיין לא נולד נטל כבד  מדי.

<היו"ר אילן גילאון:>
זה עדיין לא מוגדר אבל זה יהיה מוגדר. יכול להיות שזה יהיה לפי מחזור עסקי, יכול להיות שזה יהיה לפי הכנסות. אנחנו סוגרים את זה בצורה חשבונאית כדי להיות סבירים.

<שרית שטייינר:>
אני יכולה לבקש שגם בנושא הזה זה לא ייקבע חד צדדי אלא כמו שיש התייעצות בנושאים אחרים עם הארגונים, כאן תהיה דווקא התייעצות עם המוסדות שבעצם אחרי כן זה הנטל שהם יישאו בו?

<היו"ר אילן גילאון:>
למה את חושבת שאנחנו יושבים? יכולנו לקחת את הדף הזה,  לכתוב אותו ולגמור את העניין.

<יעקב מרגי:>
להקריא אותו ולהצביע עליו.

<היו"ר אילן גילאון:>
מה אנחנו מנסים לעשות כאן, חבר הכנסת מרגי ואני, במקהלה הזאת כאשר יש כאן ארגונים שמייצגים ארגונים חברתיים, יש כאן משרדים ממשלתיים, יש כאן מקורות פרטיים ויש כאן את לשכות המסחר? אנחנו מנסים לנצח על איזושהי מקהלה? לנו ברור לגמרי שאם הרעיון הזה של נגישות לא יוטמע באופן חיובי ונכון אלא מתוך גזרה שהציבור לא יוכל לעמוד בה, אנחנו לא הרווחנו כלום. כלומר, זה עיקרון אותו אנחנו רוצים להטמיע. כרגע אנחנו כותבים את התקנות ונאפשר את כל מה שניתן לאפשר כדי שזה יהיה סביר, אבל דבר אחד צריך שיהיה ברור לגמרי והוא שהנושא הזה הוא בסדר עדיפות עליון. בעיני הוא כמו הג"א וכמו כבאות אש ולא פחות מזה.
<רות ברקוביץ:>
גם בעינינו. זה חשוב מאוד אלא שמשרד האוצר צריך לדעת.

<היו"ר אילן גילאון:>
גם עליכם אני אמליץ להדליק משואה.

<אייל לב ארי:>
אנחנו בתקנה 14.  בתקנה זאת מוסיפים את פסקה (3) למטה.

"בטפסי הרישום למוסד  יופיע מידע בדבר הזכות להגיש בקשה לקביעת התאמות אישיות בהתאם לתקנות אלה".

השאלה אם בעקבות ההערה, ניתן גם להפקיר את נושא מרכז התמיכה. 

<מרים בר ניר:>
אפשר לדעת למה דילגת על 14?

<אייל לב ארי:>
אנחנו מדברים רק על הנושא שמתווסף. רק על פסקה (3) למטה בעמוד 3. 

<מרים בר ניר:>
ואת ההתאמות האישיות אתה לא רוצה להקריא?

<אייל לב ארי:>
זה כבר אושר.

<יעקב מרגי:>
הן אושרו. זאת רק התוספת.

<מרים בר ניר:>
אני שוב חוזרת ואומרת שאין מודעות  שלבריאות הנפש יש צורך בהנגשה מיוחדת. אם יש כאן נציג המוסד ומורשה לנגישות, הם לא הוכשרו ולא יודעים את הבעיה של בריאות הנפש. אם לאדם היה מזל, איתרע מזלו וההורים היו עשירים והוא הובחן כלקוי למידה, הוא קיבל את כל ההתאמות אם הוא מביא אישור שהוא לקוי למידה, אבל אם אין לו אישור  כזה והוא זקוק להתאמות דומות ואחרות, אנחנו לוקחים גוף גדול שלא יוכל להיות מונגש. לא יהיה מי שיתווך בין הנכות שלו לבין היכולת שלו ללמוד. אני חוזרת ואומרת, כמו שאמרתי כבר קודם, שצריך להיות מישהו. יכול להיות שזה יהיה אחד המתמודדים - שאני לא חושבת שהם כאן – מבריאות הנפש שיכול להסביר או לאושש. אני הייתי רוצה שבוועדה לקביעת התאמות אישיות יהיה מומחה לבריאות הנפש. קיבלתי מכתב ושלחתי אותו גם אליו. אני לא אפרט אותו אבל נאמר לי  שלא מצליחים לסיים ולהגיע לתואר אם אין להם הנגשה מתאימה.

<איילת זלדין:>
בישיבות הקודמות אנחנו דנו בזה ארוכות מאוד  כי כל נציג של ארגון רוצה שבוועדת התאמות ישב מומחה לתחומו. רוצים נציגי החירשים שישב שם מומחה לחירשים, את רוצה נציג לבריאות הנפש, כל אחד רוצה נציג שלו. 

<היו"ר אילן גילאון:>
כל אופן הייתי עושה הבחנה, למרות שאני לא בטוח שצריך להיות נציג אבל נושא של בריאות הנפש הוא חבילה מסוימת ושאר הלקויות הן חבילה אחרת. הגורם המנגיש מספר אחד הוא הבן אדם. אין משהו סטיגמתי יותר מאשר בריאות הנפש ואתם יודעים את זה.

<איילת זלדין:>
אנחנו אמרנו שכרגע מוכרים במדינת ישראל מורשי נגישות ומאבחנים מוכרים. אלה הדברים שמוכרים על פי החקיקה הקיימת. אין לנו כרגע מקצועות אחרים  שהם מונגשים. כתבנו שהוועדה יכולה להתייעץ עם גורמים אחרים ואמרנו שהתלמיד יכול להביא את כל החומרים  בכל הניירות של כל המומחים שהוא רוצה. דנו בזה ארוכות ולכן אני מבקשת לא לפתוח סעיפים שכבר דנו בהם.

<מרים בר ניר:>
אני כן הייתי רוצה שהאזכור הזה שהבאת תיעוד ממומחה ייכנס להתאמות האישיות.

<היו"ר אילן גילאון:>
הוא רשום.

<איילת זלדין:>
הוא רשום.

<היו"ר אילן גילאון:>
הוא רשום כאן. זה היה גם רשום קודם. 

<ניצן אלמוג:>
אני חייבת להצטרף ולתמוה על העניין.

<מרים בר ניר:>
אני לא רואה את זה רשום.

<איילת זלדין:>
זה מופיע בסעיף 15.

<היו"ר אילן גילאון:>
מרים, זה רשום כל הזמן.

<ניצן אלמוג:>
אני לא חושבת שיש צורך לעשות הפרדה למוגבלויות שונות, אבל יחד עם זאת מורשי הנגישות, במציאות של ימינו, לא מבינים מספיק בהתאמות אקדמיות, לא בהכשרה מקצועית ולא בהשכלה גבוהה. מי שכן מבין  אלה אנשים שעובדים במרכז התמיכה. תמוה בעיני שמופיע בסעיף (ב)(1) "היה ובמוסד מרכז תמיכה". הבהרנו את זה שיש מוסד תמיכה.

<שרית שטייינר:>
שתי התייחסויות. ראשית, אנחנו דיברנו על זה בדיון הקודם. והיה ומדינת ישראל תחליט לחוקק חוק שיש מורשי נגישות שירות לעניין נפגעי נפש, ראייה, שמיעה וכולי.

<איילת זלדין:>
אין כאן משהו שמטריד אותך. מה שאמרנו זה שמרכז התמיכה יכול להיות גם בדרך של קניית שירותים. זה סעיף מרכז התמיכה. יש מוסדות מה"ט בהם מרכז התמיכה יושב בתוך המוסד ולכן אמרנו שהיה ובמוסד מרכז תמיכה, הוא ישמש כוועדת התאמות במה"ט.

<שרית שטייינר:>
אבל לכל מוסד יש מרכז תמיכה וזה לא משנה אם הוא יושב בו פיזית או לא.

<היו"ר אילן גילאון:>
לא. יכול להיות מרכז תמיכה למספר מוסדות.

<איילת זלדין:>
כל מוסד נעזר במרכז לשירותי תמיכה. זה לא משנה לי אם הוא פיזית בתוך המוסד או לא. מרכז התמיכה ישמש כוועדת התאמות, זה הדבר המחייב.

<קריאה:>
הסעיף הזה בא ללכת דווקא לקראת הלומד בעל המוגבלות שנמצא בייעוץ ובטיפול במרכז התמיכה, שמכירים אותו, את מוגבלותו וצרכיו ואנחנו נתנו להם את היכולת שהם יאשרו לו את מה שצריך.

<היו"ר אילן גילאון:>
תודה. התשובה מספקת.

<אייל לב ארי:>
"בטפסים תצוין כתובת מרכז התמיכה".

אני עובר לתקנה 15(ג).

<איילת זלדין:>
כדי להקל על הדיון, אני אסביר. אנחנו רצינו להקל וללכת לקראת התלמיד וזו הסיבה שהוספנו כל פתיחת שנה שלא צריך להגיש את זה. במה"ט יש שנתיים ולפעמים שלוש, ואמרנו שבתחילת כל שנה הוא יכול מחדש לבקש התאמות. יש כאן הקלה.

<קריאה:>
45 ימים לפני פתיחת הקורס?

<איילת זלדין:>
את זה כבר סגרנו. כל מה שפתחנו כאן, זה את ה-"כל".

<קריאה:>
סגרתם את זה גרוע מאוד.

<שרית שטייינר:>
כי הקורסים מאוד קצרים.

<היו"ר אילן גילאון:>
אני לא אאפשר את זה.

<אייל לב ארי:>
עמוד 5, תקנת משנה (י). מחקתם. תסבירי אותה.

<שרית שטייינר:>
ההליך הוא שהסטודנט מבקש התאמות מאותה ועדה ומקבל אותן. 

<איילת זלדין:>
גם אם המוגבלות  נוצרה באמצע השנה, הוא יכול לבקש שוב.

<שרית שטייינר:>
ההליך הוא שגם אם ההתאמה שאושרה לו אינה נראית לו, יש כאן את סעיף הערר שמופיע בסעיף 16. כאן הוסיפו את המשפט "במקרה שההתאמה שאושרה לו אינה מתאימה לצרכיו".

<ערן טמיר:>
לא הוסיפו. זה מה שאושר.

<שרית שטייינר:>
זה לא מה שאושר. לנו יש קושי גדול עם הדבר הזה כי אם אושרה לאדם התאמה מסוימת והוא יחליט שזה לא מספיק. אישרו לו לדוגמה, אם נלך לדוגמה של בחינה, בחינה עם הקראה והוא רוצה גם שכתוב. זאת אומרת, זה שהאדם עצמו בכל רגע נתון יכול להגיד שההתאמה הזאת לא מתאימה לו, זה לא משהו שמערכת יכולה להתמודד אתו. גם כאן, אדם כזה שרוצה שידונו שוב במקרה שלו, אומר שההתאמות האלה, הוא מרגיש שהן לא עזרו לו והוא צריך דברים אחרים, אנחנו רוצים שהפנייה תהיה כמו בפרוצדורה הרגילה שבפתיחת כל שנת לימודים כי יש כאן עניין של ועדה שצריכה לדון וצריכה להביא אנשי מקצוע. יכול להיות שהאדם הזה צריך להביא בעצם חוות דעת מקצועית וזה לא מספיק שהוא סובייקטיבית אומר שזה לא מספיק לו. הוועדה תבקש ממנו שיחזור לאיש המקצוע שנתן לו את ההתאמה הראשונית שעל סמך זה הוועדה אישרה ויצטרך להביא חוות דעת עדכנית מאיש המקצוע שאבחן אותו.

<יעקב מרגי:>
אבל הוא לא יצטרך להמתין לתחילת שנה הבאה.

<שרית שטייינר:>
לא.

<ערן טמיר:>
לדעתי זה  כבר אושר בוועדה, אבל מעבר לזה אני אומר מה הבעיה ואולי אפשר ביחד כולם כאן לחשוב.

<היו"ר אילן גילאון:>
אם זה אושר בוועדה, למה אני דן בזה?

<אייל לב ארי:>
מבקשים למחוק את זה.

<קריאה:>
לערר קבענו לוחות זמנים.

<דפנה סילובסקי:>
כתבנו שבין היתר מרכז התמיכה גם נותן לו הנחיה או איך להשתמש נכון בהתאמות שאושרו לו ומכין אותו לשימוש מושכל בהתאמות. הוא משקיע כסף בהנחיה ובהדרכה הזאת. הוא ניגש לבחינה, נכשל בבחינה, למה אנחנו עוד פעם צריכים את כל הפרוצדורה של לתת לו התאמה? הרי ההחלטה על התאמה לא נקבעה באופן שרירותי.

<היו"ר אילן גילאון:>
אולי לא עזרתם לו נכון.

<קריאה:>
זה מרכז תמיכה.

<דפנה סילובסקי:>
אנשי המקצוע מחליטים.

<ערן טמיר:>
אנחנו מדברים כאן על התאמות מאוד פרטניות בתהליך הלמידה וההיבחנות. חלק מהדברים האלה, לא יעזור כלום, מבחינה מקצועית, תשאלו גם את מרכזי התמיכה ואת הגורמים שאתם עובדים אתם, זה משהו של ניסוי ותהייה והרבה פעמים צריך לעשות שינויים. לפעמים השינויים קטנים והם לא גדולים, אבל צריך לעשות שינויים. הכוונה כאן לא הייתה שאם לא מוצא חן בעיניו, יתחיל המהלך מהתחלה אלא שאם באמת מגלים על הדרך ש-25 דקות זה לא הדבר הנכון אלא צריך שיהיה יותר זמן - - -

<יעקב מרגי:>
מי יחליט שזה הצורך האמיתי?

<ערן טמיר:>
מרכז התמיכה. אני לא יודע.

<היו"ר אילן גילאון:>
מה הצעתך?

<ערן טמיר:>
ועדת הערר היא לא פתרון כי היא מוגבלת ל-15 ימים. לכן אפשר להשאיר את מה שאושר אז, "או במקרה שההתאמה שאושרה אינה תואמת לצרכיו" ולהתנות את זה נניח באישור מרכז התמיכה.

<שרית שטייינר:>
זה משהו שיבוא ממרכז התמיכה.

<ערן טמיר:>
בסדר, שיבוא.

<היו"ר אילן גילאון:>
אני מבין מה את אומרת. בחדר שלי יש פוסטר של אחמד יאסין ולמטה כתוב: לא כל הנכים צודקים. אני יודע על מה את מדברת. אני מציע לראות את הדברים בפרופורציה. מה שאתה מציע כאן זה גישור?

<שרית שטייינר:>
אני מזכירה דבר נוסף וכאן את ה"במידת האפשר" שאמרת קודם שבאופן גורף אתה רוצה שהוא לא יופיע בתקנות.

<היו"ר אילן גילאון:>
זאת מילה מיותרת.

<שרית שטייינר:>
אני רוצה להסביר. יש דברים  שאין בעיה, כמו שהוא אומר, להושיב משגיחה שתשמור עליו שעה ולא חצי שעה ולצורך זה אני לא צריכה היערכות של שבעים ימים מראש, אבל אם פתאום  יוחלט שהאדם הזה צריך בחינה בעל פה ולא בחינה עם משכתב והקראה – זה משהו שלא בכל רגע נתון אפשר להיערך אליו מבחינת מערכת.

<היו"ר אילן גילאון:>
איך את מגדירה את זה?

<ערן טמיר:>
יש כאן לוחות זמנים.

<שרית שטייינר:>
האדם הזה נרשם לבחינה ואתה יודע שרישום לבחינת גמר ממלכתית נעשה ארבעה חודשים לפני הבחינה כי ההליך של הכנת בחינה - - -

<ערן טמיר:>
כתוב לך שהוגשה בקשה 45 ימים לפני מועד הבחינה.

<שרית שטייינר:>
לגבי מה? זה לפני הלימודים.

<היו"ר אילן גילאון:>
הנה, את בעצמך אמרת. ארבעה חודשים. זה פרק הזמן.
<שרית שטייינר:>
אני אומרת עם מרכז התמיכה ואם אלה יהיו ארבעה חודשים לפני הבחינה.

<ניצן אלמוג:>
סליחה, אבל חוסר ההבנה את המציאות של האנשים לאורך כל הדיון הזה. אני למשל עם לקות ראייה נכנסתי לאוניברסיטה ולא היה לי מושג שאני אקבל טופס להשחיל ריבועים בכל הבחינה והטופס הזה לא נגיש לי. הגשתי בקשה להתאמות באמצע סימסטר ופחות מ-45 ימים. 

<היו"ר אילן גילאון:>
אני מבקש, אני לא יכול לנהל דיון בצורה כזאת. 

<יעקב מרגי:>
אנשי התמ"ת לא מקלים על הדיון.

<היו"ר אילן גילאון:>
האישור של מרכז התמיכה מקובל עליכם? אנחנו נקבע טווחי זמן. לא פרק זמן. מה שמרכז התמיכה יקבע.

<ניצן אלמוג:>
ללא פנייה חוזרת. הם המומחים. אין מומחה שמבין.

<היו"ר אילן גילאון:>
אני רוצה לדעת איזה נוסח אתה מציע.

<ערן טמיר:>
אני מציע להשאיר את הנוסח שהיה ואם משרד הכלכלה רוצה, באישור מרכז התמיכה. זה לדעתי פותר להם גם את הבעיה.

<היו"ר אילן גילאון:>
הוא רוצה. ברור שהוא רוצה. הוא רוצה את זה והוא רוצה עוד.

<ערן טמיר:>
אני לא חושב שצריך יותר מזה.

<היו"ר אילן גילאון:>
באישור מרכז התמיכה.

<ערן טמיר:>
או במקרה שההתאמה אינה תואמת לצרכיו. אפשר.

<איילת זלדין:>
אני יכולה להשלים את המשפט של עצמי?

<היו"ר אילן גילאון:>
של עצמך כן, אבל לא של מישהו אחר.

<איילת זלדין:>
או במקרה שמרכז התמיכה פנה ואישר שההתאמה שאושרה אינה מספיקה. אני רוצה שזה יהיה ממרכז התמיכה.

<היו"ר אילן גילאון:>
בסדר.

<אייל לב ארי:>
שההתאמה אינה מתאימה לצרכיו.

<ערן טמיר:>
מה קורה עם התאמה שבכלל לא חשבו עליה? למה צריך רק התאמה שאושרה לו?

<היו"ר אילן גילאון:>
למה לומר מילה כזאת שאין בה שום משמעות, התאמה שלא חשבו עליה? אז יחשבו עליה.

<יעקב מרגי:>
ביצה שלא נולדה.

<אייל לב ארי:>
בתקנה 16 משתנה הרכב ועדת הערר. 

<איילת זלדין:>
תוסיף את זה בהתאם למרכז התמיכה ואת ה-או במידת האפשר או לתת טווח זמן שהמערכת תוכל - - -

<היו"ר אילן גילאון:>
לא. את אמרת ארבעה חודשים.

<איילת זלדין:>
עדיין צריך את הקטע הטכני להיערך לתקנה הזאת.

<יעקב מרגי:>
מרכז התמיכה יקבע את הזמנים. לצורך העניין את מייצגת את המכללות.  את נוגעת בדבר. את לא מייצגת את האינטרסים שלי. ככה זה, זה חוק בטבע של המוגבל. את לא מייצגת את האינטרסים שלי. מרכז התמיכה יכול לתת לי פחות או יותר עמדה אובייקטיבית.

<אייל לב ארי:>
בוועדת הערר, תקנה 16, משתנה הרכב ועדת הערר מנציג משרד הכלכלה ובתוך ההרכב גם נציג נציבות שוויון זכויות לאנשים עם מוגבלות, לשני נציגי משרד הכלכלה במקום נציג הנציבות. כך בהמשך תקנת משנה (א).

בתקנת משנה (ד) מחיקה של המילה "תתכנס". הוועדה תבחן. 

תקנת משנה (ג) היא המשך מהדיון הקודם ועניינה, בעקבות הערות שהיו בדיון, האם לאפשר לאדם עם המוגבלות להופיע בין אם בוועדת ההתאמות, בין אם בוועדת ערר, כאשר בסוף זה התכנס לוועדת ערר, בין אם בעצמו ובין אם באמצעות מלווה או אפשר לומר אדם מטעמו. כרגע ההצעה של משרד הכלכלה היא לשנות את זה ובמקום מ"במקרים חריגים לאפשר לאדם עם מוגבלות להופיע בפניה"  לומר "לאפשר את זה לפי שיקול דעתה". אמנם הנוסח הוא יותר רך.

<קריאה:>
זה גם התקבל על ידי משרד המשפטים.

<יעקב מרגי:>
למרות שהוא רך, הוא לא משנה במהות.

<אייל לב ארי:>
בדיוק. 

<איילת זלדין:>
אני אסביר. הטענה שעלתה כאן בדיון הקודם היא שחייבים בכל מקרה שאדם עם מוגבלות יופיע בפני ועדת ערר. אנחנו אמרנו שאנחנו מתנגדים לחיוב ובמקרים שיש פנייה כזאת, אנחנו נאפשר לפי שיקול דעת של הוועדה. מקרים חריגים העברנו לשיקול דעת. אנחנו עשינו בדיקה בחקיקה ובהרבה מאוד חוקים, ברוב החוקים, ועדות הערר הן על פי פניות בכתב. יש לנו פסיקה על זה שבן אדם יש לו את יומו כאשר זאת פנייה בכתב. לא מצאנו את זה בכל התקנות שלכם, של הנגישות, שאישרתם. דרך אגב, אנחנו הראשונים שהמצאנו את הערר וממש מרגיז אותי שאני נמצאת כאן עם הגב אל הקיר. אין ערר בתקנות אחרות. אין ערר בתקנות הנגישות. אנחנו כאן הלכנו ונתנו ערר, אז באים אלינו ואומרים לנו למה הוא כזה וכזה.

<היו"ר אילן גילאון:>
צדיק ורע לו.

<איילת זלדין:>
נכון. אנחנו הסברנו. ישבנו עם הנציבות, עם משרד המשפטים וראו שאנחנו צודקים וכי הדין הישראלי מאפשר ערר בכתב. יש לי כאן את כל החוקים אם אתם רוצים שאני אתחיל להלאות אתכם בהם. לכן אנחנו חושבים שזה בהחלט הסדר טוב.

<היו"ר אילן גילאון:>
אם אתם נענים בחיוב, אין שום סיבה שהוא יופיע בפניכם.

<יעקב מרגי:>
היא לא מבטיחה לך שהוא ייענה בחיוב.

<היו"ר אילן גילאון:>
אם אתם נענים בשלילה, לבן אדם יש זכות לסנגר על עצמו. זה בסיסי. 

<איילת זלדין:>
אתם צריכים להבין שאנחנו מתכוונים את הערערים האלה שאנשים מגישים לקבץ לוועדת ערר, לשבת על זה יום שלם ולדון. זה לא  איזה בית דין ולא בית משפט. אנחנו משתמשים במומחים וזאת מערכת שהולכת לתת מענה מהיר ויעיל.

<היו"ר אילן גילאון:>
בכל מקום שאנחנו מנסים לשנות דעתו של אדם, וכרגע גם את, זאת ועדת ערר מסוימת.

<איילת זלדין:>
נכון.

<היו"ר אילן גילאון:>
זכותו של אדם שקיבל תשובה שלילית  להופיע ולהסביר את עצמו.

<איילת זלדין:>
לא. זאת לא זכות. בחוק בתי דין מינהליים זה בכתב בלי הופעה, בחוק הגבלים עסקיים זה בלי, בחוק להגברת דיני עבודה של האכיפה, בחוק לזכויות נפגעי עבירה וגם בתקנות שאתם העברתם כאן, בכל תקנות הנגישות לא הכנסתם את זה. הדבר היחידי שהכנסתם הוא שיהיה לפי הדין הקיים. גם בתקנות נגישות השירות שאתם אישרתם, אין את זה.
<היו"ר אילן גילאון:>
יש מעמד של ערעור ואנחנו לא הכנסנו?

<איילת זלדין:>
יש מעמד של ערעור אבל לא חייבים שבן אדם יופיע בו. גם בביטוח הלאומי הבן אדם לא מופיע.

<היו"ר אילן גילאון:>
אני לא מבין את העמידה על המתרסים בצורה כזאת.

<איילת זלדין:>
כי אנחנו רוצים שזה יעבוד.

<היו"ר אילן גילאון:>
תקבלו עוד שבוע. תקבלו עוד חמישה ימים.

<איילת זלדין:>
כדי שזה יעבוד, כדי שהוועדה תוכל לקבל החלטות מהירות, אנחנו רוצים שהיא תוכל לדון בערערים בכתב וזה דבר שהוא בסיסי אצלנו וגם החקיקה מאחורינו וגם כל מה שאישרתם בתקנות האחרות.

<יעקב מרגי:>
יש לי שאלה אליך. במקרה הפוך כאשר בן אדם מגיש בקשה להנגשה מסוימת ואתם מתמודדים מול נייר, ואתם רוצים להיות משוכנעים שאכן הוא זקוק לזה, עומדת לכם הזכות להזמין אותו?

<שרית שטייינר:>
כן, ודאי.

<יעקב מרגי:>
למה? למה לא לו תעמוד הזכות לבוא כדי שתראי את המוגבלות שלו בעיניים? לעמוד לפעמים מול נייר, זה לא דומה. מוגבל שמיעה כזה, לא דומה למוגבל שמיעה אחר עם כל חוות הדעת הכתובות. 

<שמואל חיימוביץ':>
אני לא צריך את רשות הדיבור. חבר הכנסת מרגי היטיב לומר את הדברים.

<היו"ר אילן גילאון:>
הערערים יוגשו בכתב. אני לא מבין איך אתם מתעקשים על הדבר הכי שולי שיכול להיות.

<שרית שטייינר:>
לא, הוא לא שולי בכלל. זה הדבר שגורם לזה שזה יעבוד או לא יעבוד. אתם לא רוצים שוועדת ערר תתכנס ותקבל החלטות? זה לא מה שאתם רוצים? 

<יעקב מרגי:>
אתם תפעלו על פי החוק. אנחנו לא מאוימים. אתם תפעלו לפי התקנות.

<היו"ר אילן גילאון:>
יש אפשרות להוסיף להם עוד מספר ימים לנושא הזה?

<שרית שטייינר:>
לא.

<יעקב מרגי:>
שכנעו אותי שזה לא יעבוד.

<שרית שטייינר:>
אתה לא רוצה להשתכנע.

<היו"ר אילן גילאון:>
אין סיבה.

<שרית שטייינר:>
אין בעיה. אני אשלח לו מייל כדי שזה יהיה בכתב.

<היו"ר אילן גילאון:>
פתאום את שולחת לו מייל. עד עכשיו רצית לדבר כי רצית לבטא את עצמך כי את יכולה להסביר את עצמך יותר טוב מאשר את יכולה לכתוב.

<שרית שטייינר:>
אני יכולה לשלוח את זה בכתב. אין בעיה.

<היו"ר אילן גילאון:>
גברתי, תשכחי מזה. זה יישאר כך ואם אתם צריכים עוד חמישה ימים, תקבלו.

<אייל לב ארי:>
איך נעשה את זה?

<היו"ר אילן גילאון:>
לא יודע. אתה משפטן. תנסח את הנוסח. תמצא איך להכניס את זה. תן להם עוד זמן.

<שרית שטייינר:>
אני יכולה בכל זאת להתייחס?

<היו"ר אילן גילאון:>
אנשים לא צריכים לגשת בעצמם. אם מסרבים להם, למי שרוצה תהיה זכות להופיע.

<שרית שטייינר:>
לא לתת  לאדם להתייחס ולענות, זה לא הוגן.

<היו"ר אילן גילאון:>
זה בדיוק מה שאני אומר לך לגבי ועדת הערר. למה מידה שאת מחילה על עצמך לא תתני לאדם המוגבל הזה?

<שרית שטייינר:>
אני מוכנה להמשיך את הדיון הזה בכתב, במייל, מחר. אין בעיה. אני מבקשת.

<היו"ר אילן גילאון:>
את רצית לבטא את עצמך.

<שרית שטייינר:>
לא, אני רוצה לבטא את עצמי בכתב ובעל פה.

<היו"ר אילן גילאון:>
תמשיכי מחר בעל פה. בינתיים אני אקבל את ההחלטה שלי היום.

<אייל לב ארי:>
הוועדה מחליטה שני דברים. 

<איילת זלדין:>
אם אתם לא רוצים לנהל על זה דיון ענייני, לכולם נגמרה הסבלנות.

<היו"ר אילן גילאון:>
אני מבקש ממך, תחזרי בך. אין דיון יותר ענייני מאשר בשולחן הזה. מה זה הדיבור הזה? למה? כי זה לא לפי דעתך? 

<איילת זלדין:>
אתה לא רוצה לנהל על זה דיון.

<היו"ר אילן גילאון:>
את בעצמך מוכיחה כמה הדבר הזה הוא נחוץ. את ואת לא מוגדרת כאדם מוגבל, אני מקווה. את לא רוצה לתת לאדם מוגבל  לתרץ את עצמו? איזה מין דבר זה?

<איילת זלדין:>
אני נותנת לו להגיש את המסמכים בכתב.

<היו"ר אילן גילאון:>
לא. זאת איפה ואיפה.

<קריאה:>
בכל החקיקה נותנים להגיש במסמכים בכתב. למה התעקשתם דווקא על ועדת ערר?

<היו"ר אילן גילאון:>
אני לא צריך עזרה. אני רוצה להסביר לך את סדר היוצרות כדי שאת תביני. אם אתן לא מעוניינות בדיון הזה, אתן לא צריכות להישאר כאן. מי שיקבע מה יהיה בתקנות, זה השולחן הזה ומי שהוא סוברני להחליט.

<שרית שטייינר:>
יש לי הצעת פשרה בהתאם לרוח הדברים שאמרת כרגע. לוועדת הערר אדם יוכל להופיע לפי מה שייקבע יחד עם איש המקצוע שאבחן אותו.  בעצם זאת לא ועדה של מסכנות אלא זאת ועדה של אדם שמציג שיש לו מוגבלות. להציג את זה שלאדם יש מוגבלות, יכול איש מקצוע לאבחן. לאותה ועדת ערר, אם הבן אדם רוצה להופיע, הוא יוכל להופיע ובלבד שהוא יבוא עם איש המקצוע שמציג את המוגבלות שלו.

<יעקב מרגי:>
הוא יופיע עם מומחה לו הוא שילם? ממש פשרה.

<שרית שטייינר:>
או שיעביר את זה בכתב, אם איש המקצוע לא רוצה לבוא אתו.

<היו"ר אילן גילאון:>
אין לי בעיה ובלבד שאת תביאי את איש המקצוע. את תחליטי איזה איש מקצוע צריך לטפל בו. מספיק טוב?  את תביאי את איש המקצוע שאת חושבת שצריך להופיע יחד אתו, בהתאמה למוגבלות שלו, שאת תחליטי עליה.

<שרית שטייינר:>
אצלי יושב איש המקצוע.

<היו"ר אילן גילאון:>
אולי תביאי גם למרים את האיש שלך.

<שרית שטייינר:>
איש המקצוע שלי יושב בוועדה. המורשה לנגישות השירות הוא חבר הוועדה. 

<היו"ר אילן גילאון:>
איש המקצוע שיושב כאן בוועדה, הוא יעבור לשם ויבוא עם המוגבל מול הוועדה.

<שרית שטייינר:>
יש ועדה בה יש איש מקצוע מטעם אותו אדם בעל מוגבלות. איש המקצוע שלי אישר משהו אחר וזה לא נראה לאיש המקצוע שבא מטעם בעל המוגבלות. זה הערר.

<היו"ר אילן גילאון:>
מה את מתכוונת לעשות בפשרה שלך? להשית עליו כאלה עלויות שהוא יוותר על הערעור שלו. 

<שרית שטייינר:>
הוא יכול להעביר את זה בכתב.

<היו"ר אילן גילאון:>
מעולם עוד לא היה דיון כזה בשולחן הזה, דיון כל כך אנטגוניסטי כפי שאתם עשיתם היום. עוד לא היה בנושא שהוא לא המיינסטרים של הדיון. תסלחי לי. הייתם שומעים עוד מהאנשים, זה היה ממש נורא לעומת המטלות האחרות. מי שלא מקובל עליו, שיגיד שלא מקובל עליו. 

<אייל לב ארי:>
אם כך, אפשר לשנות את הנוסח ולומר: מבקש המעוניין להופיע בפני הוועדה  יודיע על כך בכתב. הוא יהיה זכאי להופיע.

<היו"ר אילן גילאון:>
תן להם פרק זמן יותר ארוך.

<אייל לב ארי:>
כמה יותר גדול מהשלושים ימים?

<איילת זלדין:>
מועדים שוועדת הערר נקבעו כצפופים כדי לאפשר לאדם ליהנות מהקלות שוועדת הערר אולי תיתן לו.
<ניצן אלמוג:>
אלה לא הקלות. מה זה הקלות?

<היו"ר אילן גילאון:>
הנזק כאן שכנראה שכל הדיון כאן יבוא על חשבון אנשים שייגשו לערר.

<קריאה:>
המועדים יוארכו רק למי שמתכוון להופיע.

<היו"ר אילן גילאון:>
רק אם הוא מבקש להופיע.

כמה זמן אתם צריכים?

<איילת זלדין:>
ישבנו הרבה מאוד על המועדים וקבענו אותם כך מתוך מטרה, בניגוד למה שאתם חושבים, שאם ועדת הערר תקבל את הערר שלו, נוכל לתת לו את ההתאמות שהוא ייהנה מהן.

<היו"ר אילן גילאון:>
מצוין.

<שמואל חיימוביץ':>
לא צריך לקצר את הזמן.

<איילת זלדין:>
אני אומרת שאם צריך לקבוע מועד שהוא יבוא, הוא יכול להפסיד את ההתאמות.

<שמואל חיימוביץ':>
רק אם הוא רוצה.

<איילת זלדין:>
אם הוא רוצה, יכול להיות שהוא יפסיד את הזמן שהמוסד לא יוכל להיערך לתת לו את ההתאמות.

<היו"ר אילן גילאון:>
אנחנו מדברים רק על מקרים בהם הערעור נדחה. 

<איילת זלדין:>
לא.

<היו"ר אילן גילאון:>
אני מדבר רק על מקרים כאלה. 

<איילת זלדין:>
הוא צריך לבוא וצריך לתאם אתו את הזמן וכולי.

<היו"ר אילן גילאון:>
לכן אני שואל כמה זמן אתם צריכים מעבר לשלושים הימים.

<איילת זלדין:>
כתבנו שצריך לתת לו תשובה תוך שלושים ימים מהגשת הערר. אם הוא רוצה להגיש ערעור, הוא יצטרך להיכנס לזמנים האלה. הוא לא יכול לומר שהוא מוכן לבוא בעוד שבועיים.

<ערן טמיר:>
לא. הוא יתכנס לזמנים.

<יעקב מרגי:>
בוודאי. זאת לא תכנית כבקשתך.

<היו"ר אילן גילאון:>
במקום שלושים ימים צריכים להיות ארבעים ימים?

<אייל לב ארי:>
אם אתם רוצים להאריך את פרק הזמן.

<היו"ר אילן גילאון:>
לכם זה משנה אם אנחנו מאריכים לכם את פרק הזמן?

<איילת זלדין:>
לא.

<יעקב מרגי:>
לא. הם רוצים שלושים ימים.

<היו"ר אילן גילאון:>
בסדר. נשאיר את זה כך. אם אתם רוצים להאריך את המועד כי זה יקל עליכם, בסדר.

<איילת זלדין:>
לא.

<היו"ר אילן גילאון:>
בסדר. תודה. הישיבה נעולה.

<הישיבה ננעלה בשעה 15:35.>

